Liga Premier : KUFC, PDRM FC terikat 1-1
Oleh KOSMO!

16 Julai 2022, 8:12 pm
Oleh MUSTAQIM MOHAMED
KOTA BHARU – Kelantan United FC (KUFC) hanya mampu meraih satu mata selepas diikat 1-1 oleh PDRM FC di laman sendiri dalam aksi Liga Premier di Stadium Sultan Muhammad IV di sini sebentar tadi.
PDRM FC yang dibimbing Wan Rohaimi Wan Ismail melakukan serangan bertali arus pada babak pertama sehingga mendapat beberapa peluang keemasan untuk membolosi gawang gol tuan rumah.
KUFC bangkit pada babak kedua dengan jaringan pembukaan pada minit ke-59 menerusi tandukan kencang Mohamad Amirul Shafik Che Soh yang menyudahkan umpanan hasil sepakan penjuru Nik Akif Syahiran Nik Mat.
Tersentak dengan jaringan tersebut, PDRM FC terus melakukan serangan sebelum berjaya menjaringkan gol penyamaan pada minit ke-86 menerusi pemain gantian, Mohamad Nabil Ahmad Latpi.
Kedudukan 1-1 kekal sehingga ke wisel penamat perlawanan. – KOSMO! ONLINE


160 belia sertai Program Bijak Usahawan Muda
Oleh KOSMO!

16 Julai 2022, 8:04 pm
PETALING JAYA – Seramai 160 usahawan muda di sekitar Johor menyertai Program Bijak Usahawan Muda anjuran Yayasan Bank Rakyat dengan kerjasama Persatuan Belia Bintang Selatan Johor Bahru hari ini.
Ahli Dewan Undangan Negeri (ADUN) Tanjung Surat, Aznan Tamin berkata, program tersebut sekali gus dapat memberi galakan dan dorongan kepada golongan usahawan dalam merancang strategi pemasaran serta memastikan perniagaan mereka mempunyai matlamat yang jelas.
Katanya, pengalaman sahaja tidak mencukupi dalam membantu seseorang usahawan untuk membangun dan berkembang ke peringkat seterusnya.
“Mereka memerlukan pengetahuan asas serta sokongan daripada individu atau entiti yang mahir dalam bidang perniagaan.
“Inisiatif ini secara tidak langsung membantu meningkatkan ekonomi serta isi pendapatan rumah,” katanya dalam kenyataan hari ini.
Turut hadir, Pengurus Besar Yayasan Bank Rakyat Syaiful Rizal Abdul Ghani.

Syaiful Rizal berkata, usaha ini diharapkan merupakan salah satu langkah yang terbaik khususnya membantu anak muda untuk terus bergiat aktif dalam bidang keusahawanan.
“Justeru, kita berharap dengan penganjuran program seperti ini dapat memberi satu momentum kepada usaha untuk melahirkan usahawan muda yang berdaya saing dan berdisiplin,” ujarnya.-KOSMO! ONLINE


Anggota polis parah, motosikal terbabas dihimpit penyeludup diesel
Oleh AZAHAR HASHIM

16 Julai 2022, 7:27 pm
KULIM – Seorang anggota polis Unit Rondaan Bermotosikal (URB) cedera parah di kepala selepas motosikal ditungganginya terbabas akibat dihimpit kenderaan pacuan empat roda dipandu lelaki disyaki penyeludup minyak di sini hari ini.
Kejadian kira-kira pukul 9.15 pagi itu berlaku di Jalan Kulim-Serdang berhampiran Pejabat Lembaga Hasil Dalam Negeri Cawangan Kulim.
Mangsa berusia 31 tahun dan berpangkat koperal dari Balai Polis Hi-Tech Kulim kini dilaporkan dalam keadaan tidak sedarkan diri di Hospital Pulau Pinang.
Ketua Polis Daerah Kulim, Superintendan Mohd. Redzuan Salleh berkata, kejadian berlaku ketika anggota terbabit bersama rakan setugas cuba mengejar kenderaan jenis Nissan Frontier dipandu seorang lelaki yang melarikan diri daripada pemeriksaan.
“Suspek berusia 40-an bertindak menghimpit motosikal anggota terbabit sehingga mengakibatkannya terbabas lalu terjatuh. Anggota mengalami kecederaan parah pada kepala dan belum sedarkan diri,” katanya di sini hari ini.
Kata beliau, suspek kemudian berjaya ditahan di kawasan Butterworth, Pulau Pinang kira-kira pukul 12 tengah hari tadi dan soal siasat mendapati suspek  yang berasal dari Sungai Petani mempunyai tiga rekod jenayah lampau serta positif dadah  jenis THC.

Tambahnya, pemeriksaan ke atas kenderaan suspek mendapati ia telah diubah suai dengan meletakkan tangki minyak tambahan di bahagian belakang kenderaan.
“Kita percaya suspek terlibat dalam dalam kegiatan penyeludupan minyak. Kes disiasat di bawah Seksyen  307/186 Kanun Keseksaan dan Seksyen 15 (1) (a) Akta Dadah Berbahaya 1952 serta Seksyen 42 (1) dan  44 Akta Pengangkutan Jalan 1987,” katanya. – KOSMO! ONLINE


3 janda antara 10 individu dicekup berkhalwat
Oleh ROHANA MOHD. NAWI

16 Julai 2022, 6:29 pm
KOTA BHARU – Tiga janda antara 10 individu yang dicekup anggota penguat kuasa Jabatan Hal Ehwal Agama Islam Kelantan (Jaheaik) dalam tiga serbuan berasingan di inap desa, bilik hotel dan rumah sewa di daerah ini awal pagi tadi.
Kesemua individu ditahan selepas masing-masing didapati berada dalam keadaan mencurigakan dalam serbuan Op Korban yang dijalankan pada pukul 12 tengah malam hingga pukul 6 pagi tadi.
Ketua Penolong Pengarah Bahagian Penguatkuasaan Undang-undang Syariah, Jaheaik, Mohd. Fadzuli Mohd. Zain berkata, serbuan pertama dijalankan di inap desa sebelum menahan enam individu termasuk empat wanita yang disyaki berkhalwat.
Menurutnya, dalam serbuan itu, dua pasangan lelaki dan wanita ditahan selepas mereka didapati tidak mempunyai ikatan perkahwinan yang sah.
“Siasatan mendapati, salah seorang daripada janda yang ditahan bekerja di kantin sebuah sekolah. Ketika serbuan, mereka berada dalam keadaan berpasangan antara satu sama lain.
“Dalam serbuan di sebuah rumah sewa di Pasir Tumboh di sini pula, seorang lelaki ditahan bersama tiga wanita termasuk dua janda. Ketika serbuan dijalankan, mereka dipercayai sedang berkhalwat,” katanya ketika dihubungi Kosmo! hari ini.

Menurut Mohd. Fadzuli, kesemua yang ditahan telah dibebaskan dengan jaminan dan kes disiasat mengikut Enakmen Kanun Jenayah Syariah (I) 2019. – KOSMO! ONLINE


Kakitangan awam wajib senyum atau hilang gaji 6 bulan
Oleh KOSMO!

16 Julai 2022, 7:30 pm
MANILA – Seorang datuk bandar di Filipina mengarahkan penjawat awam untuk memberikan senyuman sepanjang waktu bekerja atau berdepan risiko didenda.
Langkah itu sebagai salah satu usaha untuk meningkatkan tahap perkhidmatan yang disediakan oleh kerajaan tempatan.
Aristotle Aguirre memperkenalkan ‘polisi senyum’ pada  bulan ini selepas mengangkat sumpah sebagai Datuk Bandar Mulanay di wilayah Quezon.
“Polisi ini mesti diguna pakai ketika berkhidmat kepada rakyat untuk memberi keikhlasan dengan menunjukkan perasaan tenang dan suasana mesra,” demikian menurut arahan  eksekutif itu.
Aguirre berkata,  langkah itu sebagai tindak balas terhadap aduan penduduk tempatan. Kebanyakan mereka yang bekerja sebagai petani dan nelayan,  mengadu tentang layanan tidak mesra kakitangan majlis perbandaran setiap kali mereka pergi membayar cukai atau mendapatkan bantuan.
Sesetengah mereka akan berjalan kaki selama sejam dari kampung terpencil bagi tujuan tersebut.

“Apabila mereka tiba, mereka kecewa dengan sikap kakitangan yang berurusan dengan mereka,” kata Aguirre.
Kakitangan yang tidak mematuhi arahan itu boleh didenda bersamaan gaji enam bulan  atau digantung kerja. – Agensi


Nabila Huda reda belum ada rezeki tambah anak
Oleh MOHAMMAD SHAHEMY AZMI

16 Julai 2022, 6:30 pm
KUALA LUMPUR – Pelakon Nabila Huda reda apabila sehingga kini belum diberikan rezeki untuk menambah bilangan cahaya mata seperti yang dia harapkan sebelum ini.
Pada masa sama, Nabila atau mesra disapa Abil enggan melakukan kaedah rawatan Persenyawaan in Vitro (IVF) atas saranan suami yang tidak mahu melihat dirinya menanggung kesakitan.
Nabila ketika ditemui Kosmo! berkata, dia sudah berusaha untuk menambah bilangan zuriat selepas mendirikan rumah tangga buat kali kedua bersama suaminya, Mohd. Izwan Johar sejak 2015, namun belum berhasil.
“Saya sudah berkahwin (buat kali kedua) selama tujuh tahun. Siapa yang tidak mahukan anak? Anak sulung saya, Keisha Laila pun sudah besar.
“Kalau boleh setiap tahun saya mahu dapat zuriat sebab nak anak ramai,” katanya kepada Kosmo!.
Ujar pelakon filem Munafik itu lagi, dia dan juga suami masing-masing sudah pun melakukan pemeriksaan kesihatan dan didapati sihat oleh doktor untuk memiliki cahaya mata.

“Alhamdulillah masing-masing sihat. Doktor kata tiada masalah kesihatan. Cuma belum ada rezeki lagi,” katanya ketika ditemui pada majlis pelancaran Frutti Tutti di Momos Hotel, di ibu kota.
Dalam pada itu, Nabila juga memberitahu bahawa suaminya tidak menyarankan untuk dia melakukan prosedur IVF kerana menyakitkan.
“Saya tidak mahu buat IVF sebab saya pernah hamil sebelum ini. Maknanya saya tiada masalah. Lagipun suami kata tak payah sebab sakit.
“Dia tidak mahu lihat saya menanggung kesakitan. Lagipun saya sibuk bekerja. Lainlah kalau saya suri rumah sepenuh masa,” katanya.
Katanya lagi, dia juga sudah bertanyakan tentang rawatan IVF terhadap individu yang pernah melakukannya dan ternyata rata-rata memberitahu kaedah tersebut memang menyakitkan.
“Insya-Allah jika diberi rezeki, mana tahu tiba-tiba esok lusa saya hamil. Apa-apa pun tunggu sajalah,” katanya.
Sejak tahun lalu, Nabila menyatakan hasrat untuk menimang cahaya mata memandangkan Keisha sudah semakin dewasa.
Nabila sebelum ini pernah hamil sebanyak dua kali, namun mengalami keguguran iaitu pada April 2019 dan Oktober 2020.
Kata anak kepada penyanyi legenda Amy Search itu, kesukarannya untuk hamil mungkin disebabkan faktor tidak menjalani rutin berpantang seperti biasa sewaktu mengalami keguguran sebelum ini. – KOSMO! ONLINE


Yayasan Matrix Concept sasar kumpul 300 beg darah
Oleh ZAKKINA WATI AHMAD TARMIZI

16 Julai 2022, 5:50 pm
SEREMBAN – Yayasan Matrix Concepts (MCF) dan Pusat Perubatan Mawar dengan kerjasama Persatuan Fo Guang Seremban menyasarkan untuk mengumpul sebanyak 300 beg darah jenis menerusi penganjuran program derma darah pada 23 sehingga 24 Julai ini.
Penasihat MCF, Datin Seri Yong Chou Lian berkata, program derma darah itu akan diadakan di Pusat Perubatan Mawar dan ia turut melibatkan pihak Tabung Darah Hospital Tuanku Ja’afar di sini.
“Selepas memasuki fasa peralihan ke endemik, kami berpeluang untuk kembali menganjurkan program tahunan iaitu kempen menderma darah. Kali terakhir ia dijalankan pada bulan Jun 2020 dan kami berjaya mengumpul sebanyak 442 beg darah.
“Pada tahun ini kami mengambil maklum berkenaan peningkatan aktiviti menderma darah di seluruh negara dan pihak Tabung Darah Hospital Tuanku Ja’afar juga memberitahu bekalan darah untuk jenis AB kini pada paras optimum.
“Oleh itu kami menyemak semula sasaran kami dan kali berharap sekurang-kurangnya dapat mengumpul sebanyak 300 beg darah jenis tersebut,” katanya dalam kenyataan hari ini.
Chou Lian menambah, program yang akan dijalankan bermula pukul 9 pagi hingga 3 petang itu juga adalah sempena Hari Derma Darah Sedunia yang disambut pada 14 Jun setiap tahun.-KOSMO! ONLINE


Tular surat cinta untuk Naim
Oleh KOSMO!

16 Julai 2022, 5:37 pm
PETALING JAYA – Surat cinta yang ditulis dipercayai seorang pelajar perempuan tular di media sosial sehingga mengundang pelbagai reaksi orang ramai.
Surat yang dimulakan dengan nama Naim itu menceritakan kesedihan individu tersebut yang beranggapan cintanya bertepuk sebelah tangan.
“Naim, aku sebenarnya jealous sebab kau suka Amani, Aku dah tak mampu nak kejar kau lagi.
“Pilihan ditangan kau, aku harap kau akan pilih aku sebagai girlfriend kau. Aku minta maaf kalau lukakan hati kau,” katanya.
Menerusi surat tulisan tangan tersebut turut meminta individu bernama Naim itu membalas dan meletakkan semua surat di bawah meja.
Hantaran tersebut menerima lebih 1,100 komen dan 1,800 pelbagai reaksi orang ramai.

Rata-rata menyifatkan surat cinta terbabit seperti drama petang yang penuh dengan ‘plot twist’.
“Apa ini, Naim suka Amani tapi kau suruh Naim pilih kau pada masa sama suruh kawan itu buat keputusan, kau yang kejar dia lepas itu kau minta maaf, kalah drama melayu. Apa la kesudahan cerita ini ya?,” @Saliman
“Ayat tulisan tu, kalah orang dewasa, mesti banyak layan drama petang-petangkan dik?,” @nuurole.
“Harap-haraplah Naim itu dah pandai baca, lain kali cuba letak bedak dalam surat, mana tahu menjadi,” @kikocat. – KOSMO! ONLINE.


Santai merokok di kedai makan, lebih 1,000 dikompaun
Oleh DIYANATUL ATIQAH ZAKARYA

16 Julai 2022, 6:01 pm
MELAKA – Lebih 1,000 perokok di negeri ini dikompaun RM320,500 oleh Jabatan Kesihatan Negeri Melaka (JKNM) selepas dicekup merokok di kedai makan, sehingga 9 Julai lalu.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, secara keseluruhan sebanyak 1,368 kompaun bernilai RM326,000 telah dikeluarkan di bawah Peraturan-peraturan Kawalan Hasil Tembakau (PPKHT) 2004.
Katanya, sebanyak 1,304 kompaun bagaimanapun dikenakan kepada lebih 1,000 perokok tegar di negeri ini yang melakukan pelbagai kesalahan terutama menghisap rokok di dalam premis kedai makan atau restoran.
“Sehingga 9 Julai lalu sebanyak 1,386 notis dikeluarkan di bawah PPKHT 2004 melibatkan pelbagai sembilan kesalahan.
“Kesalahan tertinggi adalah merokok di kawasan larangan sebanyak 683 notis dan diikuti merokok di kawasan Melaka Bebas Asap Rokok (MBAR) 491 notis,”katanya pada sidang akhbar selepas mengadakan Operasi Mega Penguatkuasaan Kawalan Hasil Tembakau di Ayer Keroh di sini, semalam.
Mengulas lanjut beliau berkata, dalam penguatkuasaan JKNM itu, turut dikesan adalah tindakan segelintir peruncit yang menjual rokok kepada pelajar sekolah dan remaja di bawah umur 18 tahun.

“JKNM turut mengeluarkan 130 notis terhadap remaja yang dikesan merokok atau memiliki hasil tembakau.
“Kesalahan-kesalahan lain adalah gagal mempamer tanda larangan merokok di premis sebanyak 28 kes,” katanya.
Muhamad Akmal berkata, dalam operasi Operasi Mega Penguatkuasaan Kawalan Hasil Tembakau itu, JKN turut mengeluarkan 104 notis kesalahan melibatkan kompaun berjumlah RM29,750 terhadap pelbagai kesalahan.-KOSMO! ONLINE


Budak lelaki kantoi alih CCTV sehingga panjat rumah
Oleh KOSMO!

16 Julai 2022, 6:06 pm
PETALING JAYA – Tindakan seorang kanak-kanak lelaki mengalihkan pandangan televisyen litar tertutup (CCTV) di sebuah rumah teres dua tingkat menimbulkan kegusaran orang ramai.
Menerusi perkongsian satu klip video di laman sosial kacakterpaksa, kelihatan kanak-kanak tersebut mengalihkan kedua-dua CCTV, kiri dan kanan di bahagian depan rumah berkenaan.
Ekoran CCTV di sebelah kiri terlalu tinggi, kanak-kanak tersebut dilihat dengan berani telah memanjat ke dalam rumah bagi menjayakan misinya.
Bagaimanapun, lokasi dan bila rakaman itu diambil tidak dapat dikenal pasti.
Dalam pada itu, si perakam yang merupakan jiran rumah terbabit telah memaklumkan perkara tersebut kepada pihak komuniti bagi tindakan selanjutnya.
“Video ini dirakam sebelum kami jerit dan tegur budak-budak yang cuba mengalihkan pandangan CCTV rumah jiran kami. Perkara ini juga telah dimaklumkan kepada pihak komuniti di sini,” katanya menerusi video yang dimuat naik hari ini.

Susulan daripada itu, rata-rata orang ramai melahirkan kegusaran sekiranya terdapat golongan dewasa di sebalik kejadian tersebut yang mana ia boleh mendatangkan bahaya kepada penduduk setempat.
“Takut ada orang dewasa yang menyuruh budak-budak ni. Senang nak buat kerja, perhatikan sahaja. Tunjuk bukti ni kepada polis dan biar mereka buat kerja,” kata Nar.
“Kalau aku masa dia masuk tu sergah sahaja. Tahan dia dekat dalam dan hubungi polis. Biar berakal sikit,” ujar Carl.
“Adoi, takutnya macam ni. Macam mana nak duduk rumah dekat taman nanti ni,” seloroh Yanti. – KOSMO! ONLINE


120 peniaga ‘sambil lewa’ tinggal besi khemah di jalan
Oleh DIYANATUL ATIQAH ZAKARYA

16 Julai 2022, 6:17 pm
MELAKA – Kira-kira 120 peniaga di Pantai Puteri di sini disifatkan bersikap sambil lewa apabila meninggalkan besi khemah masing-masing di bahu jalan sehingga merisikokan pengguna jalan raya.
Ahli Dewan Undangan Negeri (ADUN), Pantai Kundor, Tuminah Kadi berkata, keadaan itu dapat dilihat di sepanjang 2.5 kilometer di pesisiran pantai berkenaan.
Ujarnya, tindakan itu bukan sahaja mencacatkan pemandangan pantai itu sebagai lokasi pelancongan, malah membahayakan pengguna jalan raya terutama penunggang motosikal.
“Sebelum ini telah berlaku kemalangan melibatkan penunggang motosikal yang merempuh peralatan niaga ditinggalkan di bahu jalan.
“Jadi, kita minta kepada peniaga ini untuk bersikap lebih bertanggungjawab dan ikut peraturan ditetapkan pihak berkuasa tempatan (PBT) iaitu tidak meninggalkan barang di bahu jalan selepas selepas niaga,” katanya.
Beliau berkata demikian selepas program pendengaran Awam, Sejahterakan Bandarayaku #PantaiKundor Dihatiku di Kompleks Japerun Pantai Kundor di sini, hari ini.

Mengulas lanjut beliau berkata, kesemua penjaga di kawasan itu akan diberikan notis peringatan melalui pihak Majlis Bandaraya Melaka Bersejarah (MBMB) dalam masa terdekat.
“Kita tidak menghalang warga Dewan Undangan Negeri (DUN) Pantai Kundor untuk berniaga lebih-lebih lagi dalam kegawatan ekonomi selepas terkesan akibat pandemik Covid-19.
“Tetapi perlulah ikut peraturan, janganlah sampai tempat parkir kenderaan pun dijadikan stor tempat letak barang niaga,” katanya.
Tuminah berkata, Pantai Puteri telah diisytiharkan sebagai lokasi tumpuan pelancongan Melaka dengan jumlah pengunjung melebihi 5,000 pada Sabtu dan Ahad.-KOSMO! ONLINE


Penjimatan tidak jejas sistem kesihatan
Oleh ASLIZA MUSA

16 Julai 2022, 6:22 pm
IPOH – Kementerian Kesihatan (KKM) memberi jaminan bahawa langkah penjimatan dalaman seperti yang diarahkan Kementerian Kewangan tidak akan menjejaskan sistem perkhidmatan kesihatan negara.
Menteri Kesihatan, Khairy Jamaluddin Abu Bakar berkata, penjimatan hanya dilakukan bagi perkhidmatan bukan kesihatan seperti penganjuran acara selain kemudahan pakaian dan jamuan.
“Saya beri jaminan bahawa Pekeliling Perbendaharaan itu tidak akan menjejaskan perkhidmatan kesihatan. Perkara asas seperti (perbelanjaan bagi) ubat-ubatan, tidak akan dipotong (jimat).
“Yang kita akan potong adalah benda lain seperti majlis protokol, jamuan dan baju. Macam majlis buatlah di fasiliti sendiri, tidak perlu sewa hotel dan tidak perlu katering mewah,” katanya pada sidang akhbar di Meru Raya di sini hari ini.
Terdahulu, beliau melancarkan Jelajah Agenda Nasional Malaysia Sihat (ANMS) Peringkat Negeri Perak dan Inisiatif Saringan Kesihatan Kebangsaan di Bulatan Sultan Azlan Shah yang turut dihadiri Menteri Besar Perak, Datuk Seri Saarani Mohamad.
Mengulas lanjut Khairy Jamaluddin berkata, setiap peringkat KKM telah diarahkan untuk melakukan penjimatan ekoran pekeliling yang dikeluarkan kelmarin.

“Ketua Setiausaha KKM, Datuk Harjeet Singh telah memberi arahan kepada semua bahagian dan juga program di bawah KKM untuk menggariskan langkah penjimatan seperti mana yang diarahkan.
“Di peringkat kementerian, kita akan minta semua jabatan, bahagian untuk senaraikan apa yang boleh kita jimatkan sejajar dengan apa yang dikehendaki oleh Kementerian Kewangan,” katanya. – KOSMO! ONLINE


Keluasan Hutan Perlindungan di Negeri Sembilan dijangka 60 peratus
Oleh AFIFI HAFIZ MOHD NOR

16 Julai 2022, 5:45 pm
KUALA PILAH – Hutan simpanan di Negeri Sembilan masih dapat dikekal pada keluasan 155,102 hektar bersamaan 23 peratus daripada keluasan negeri itu.
Menurut Exco Pertanian dan Industri Asas Tani, Datuk Ir. Bakri Sawir, daripada keluasan itu, 60 peratus berfungsi sebagai hutan pengeluaran, manakala 40 peratus daripadanya dijadikan sebagai hutan perlindungan.
“Namun tidak lama lagi fungsi hutan itu akan diperkemaskan oleh Jabatan Perhutanan untuk meningkatkan jumlah keluasan hutan perlindungan kepada 60 peratus dan baki sebagai hutan pengeluaran.
“Dengan keluasan baharu hutan perlindungan itu akan dapat memudahkan hasrat kerajaan negeri untuk memajukan sektor pelancongan alam semula jadi secara lebih agresif,” katanya ketika Majlis Penyampaian Sijil Pelantikan Juru Pandu Gua Batu Maloi Jabatan Perhutanan Negeri Sembilan di Taman Eko Rimba Batu Maloi di sini hari ini.
Tambahnya, terdapat 11 kawasan eko-pelancongan di bawah seliaan Jabatan Perhutanan Negeri Sembilan serta enam kawasan pendakian gunung yang menjadi tarikan pengunjung.
“Kunjungan ke kawasan eco-pelancongan menjadi semakin popular selepas rakyat rasa terbelengu ketika pandemik Covid-19.

“Sehubungan itu Jabatan Perhutanan kebelakangan ini dilihat proaktif dalam menaiktaraf kawasan eco-pelancongan bagi menjadikan sebagai lokasi yang diminati,” tambahnya.-KOSMO! ONLINE


[VIDEO]Lelaki ditahan, langgar kereta bekas tunang
Oleh IVAN AMIRUL

16 Julai 2022, 5:32 pm
SANDAKAN – Polis Sandakan menahan seorang lelaki warga tempatan berikutan tindakannya melanggar dengan sengaja kereta bekas tunang dalam kejadian di Bandar Indah dekat sini semalam.
Dalam kejadian sekitar pukul 2 petang itu, suspek berusia 20an yang memandu Perodua Viva melanggar kereta Perodua Myvi tunangnya yang diletakkan dalam kawasan tempat letak kenderaan di hadapan sebuah pejabat.
Ketua Polis Daerah Sandakan, Asisten Komisioner Abdul Fuad Abdul Malek berkata, bagaimanapun mangsa wanita berumur 20an berkenaan tidak berada di dalam kenderaan terbabit sewaktu kejadian.
Katanya, motif sebenar kejadian dipercayai kerana suspek tidak berpuas hati dengan mangsa ekoran perhubungan pertunangan yang sudah putus.
“Suspek didapati dengan sengaja melanggar kenderaan mangsa yang diletakkan di tempat meletak kenderaan terbabit.
“Ekoran kejadian itu, mangsa wanita yang juga pemilik Perodua Myvi berkenaan tampil membuat laporan polis pada hari sama di Balai Polis Bandar Sandakan,” katanya dalam kenyataan media hari ini.

Mengulas lanjut, Abdul Fuad memaklumkan Bahagian Siastan Jenayah IPD Sandakan telah berjaya menahan suspek pada pukul 11.15 malam hari sama laporan dibuat.
Menurutnya, suspek kini ditahan reman untuk siasatan lanjut dan kes disiasat dibawah Seksyen 427 Kanun Keseksaan kerana melakukan khianat.
Terdahulu, tular sebuah video menunjukkan sebuah kereta jenis Perodua Viva berwarna putih dengan sengaja melanggar sebuah lagi kenderaan jenis Perodua Myvi putih.
Menerusi video berdurasi 30 saat itu, Perodua Viva yang dipandu berkenaan kemudianya dilihat meninggalkan kawasan tempat letak kenderaan terbabit dipercayai di hadapan sebuah bangunan.-KOSMO! ONLINE


Katak mati hidu bau kaki suami
Oleh KOSMO!

16 Julai 2022, 6:00 pm
LONDON – Seorang wanita di Britain mendakwa bahawa kaki suaminya berbau busuk sehingga menyebabkan seekor katak mati selepas masuk ke dalam kasutnya, lapor akhbar Mirror UK, semalam.
Apabila Gemma Tyson, 40, mengalihkan kasut jenama Nike Air Max milik Ben Tyson, 36, pada Sabtu lalu, dia menyedari terdapat bangkai seekor katak sepanjang 7.62 sentimeter.
Imej menunjukkan katak itu terlentang dengan sebelah kaki menutupi mulutnya seolah-olah terhidu ‘gas beracun’.
Gemma membuat kesimpulan bahawa bau kaki suaminya telah membunuh katak itu.
Wanita itu turut menggelar suaminya lelaki yang tidak kemas dan kerap memberi masalah kepada tukang cuci mereka.
Bagaimanapun, Brian menolak dakwaan kakinya berbau. Dia mengatakan bahawa bau kuat itu datang daripada salah seekor daripada empat kucing Bengal mereka yang menjatuhkan katak itu ke dalam kasutnya.

Isterinya bagaimanapun tidak percaya dan berkata, dia perlu menyembur wangian pada kasut sukan Brian atau meletakkannya di luar rumah pada waktu malam untuk mengelakkan haiwan lain mati.
Ibu kepada tiga anak itu memuat naik kejadian itu di laman Facebook baru-baru ini.
“Saya memberitahu suami bahawa kasut sukannya berbau. Nampaknya seekor katak masuk ke dalamnya dan bau itu membunuhnya,” demikian hantaran Gemma. – Agensi


4 tukang masak warga Pakistan ditahan
16 Julai 2022, 6:12 pm
PETALING JAYA – Sebuah restoran terkenal di sekitar Bangi dikesan menggajikan empat lelaki yang juga pendatang asing tanpa izin (PATI) warga Pakistan dalam operasi dijalankan Jabatan Imigresen (JIM) pada Khamis lalu.
Ketua Pengarah Imigresen, Datuk Seri Khairul Dzaimee Daud berkata, keempat-empat lelaki warga Pakistan terbabit bekerja sebagai tukang masak dan cuci di restoran terbabit.
“Operasi ini dijalankan berdasarkan aduan awam yang gusar akan status tukang masak warga asing sama ada mempunyai dokumen yang sah dan sudah mendapat suntikan Typhoid untuk mengendali makanan.
“Kesemua warga asing yang ditahan tidak mempunyai dokumen yang sah untuk bekerja di premis terbabit. Kita juga melakukan pemeriksaan di asrama kediaman yang terletak tidak jauh dari premis terbabit,” katanya dalam kenyataan di sini hari ini.
Tambahnya, kempat-empat PATI berusia dalam lingkungan 26 hingga 44 tahun itu dibawa ke Depot Imigresen Putrajaya untuk siasatan dan tindakan lanjut.
“JIM juga mengeluarkan dua notis untuk hadir memberi keterangan kepada pekerja warga tempatan yang berada di dalam premis semasa serbuan dijalankan. – KOSMO! ONlINE.


PGA cekup 11 PATI Myanmar dalam dua serbuan di Pasir Mas
Oleh ROHANA MOHD. NAWI

16 Julai 2022, 4:34 pm
KOTA BHARU – Batalion 7 dan Batalion 9 Pasukan Gerakan Am (PGA) menahan 11 lelaki pendatang asing tanpa izin (PATI) warganegara Myanmar dalam dua serbuan berasingan di Pasir Mas semalam.
Dalam kedua-dua serbuan itu, kesemua PATI yang berusia 15 hingga 36 tahun dicekup selepas didapati tidak memiliki sebarang dokumen pengenalan diri ketika memasuki negara ini.
Pemangku Ketua Polis Kelantan, Datuk Muhamad Zaki Harun berkata, serbuan pertama dijalankan oleh Batalion 7 PGA di sebuah rumah di Kampung Banggol, Kulim, Rantau Panjang kira-kira pukul 8.30 malam.
Menurutnya, dalam serbuan itu, seramai lima lelaki warga Myanmar berusia dalam lingkungan 15 hingga 27 tahun ditahan selepas gagal menunjukkan dokumen pengenalan diri sebelum mereka dibawa ke Balai Polis Rantau Panjang untuk tindakan lanjut.
“Dalam serbuan kedua, Batalion 9 PGA menahan enam lelaki Myanmar berusia 19 hingga 36 tahun di dalam sebuan kenderaan utiliti sukan (SUV) jenis Nissan X-Trail yang ditinggalkan di tepi Jalan Kampung Lubuk Kawah kira-kira pukul 11.30 malam.
“Pemeriksaan di dalam SUV itu mendapati pemandunya telah melarikan diri dengan meninggalkan kenderaan tersebut bersama kesemua PATI,” katanya dalam satu kenyataan hari ini.

Menurut Muhamad Zaki, semakan mendapati, SUV itu didaftarkan atas nama sebuah syarikat beralamat di Seri Kembangan, Selangor.
Menurutnya, kesemua PATI dan kenderaan itu dibawa ke Ibu Pejabat Polis Daerah Pasir Mas untuk tindakan lanjut.
Tambahnya, kedua-dua kes disiasat mengikut Seksyen 55E dan 6(1)(c) Akta Imigresen 1959/63. – KOSMO! ONLINE


Harga minyak masak botol dijangka turun 5 hingga 10 peratus
Oleh ROSMIZAN RESDI

16 Julai 2022, 4:43 pm
KOTA BHARU – Harga runcit minyak masak botol dijangka turun dalam tempoh dua minggu lagi selepas penetapan harga yang lebih rendah itu dicapai menerusi mesyuarat siri kedua Pasukan Khas Jihad Tangani Inflasi pada Selasa lalu.
Pengerusi Pasukan Khas Jihad Tangani Inflasi, Tan Sri Annuar Musa berkata, pihak pengilang secara dasar membayangkan harga minyak masak akan turun secara berperingkat iaitu di antara lima hingga sepuluh peratus dalam tempoh dua bulan.
Menurutnya, bagaimanapun, beliau mencadangkan tempoh berkenaan perlu dipendekkan selain bersetuju harga minyak masak dipaparkan secara mingguan.
“Pihak pengilang mahu menurunkan harga dalam tempoh dua bulan, namun saya mengesyorkan ia perlu diturunkan segera dan tidak boleh tunggu selama tempoh itu.
“Saya jangkakan harga minyak akan turun dalam tempoh dua minggu selepas mesyuarat dijalankan baru-baru ini,” katanya pada sidang akhbar selepas mengadakan tinjauan harga di Pasar Ketereh di sini hari ini.
Mengulas lanjut, Annuar yang juga Ahli Parlimen Ketereh berkata, sekiranya harga minyak tidak turun, mereka yang terlibat perlu memberi penjelasan.

“Saya mahu pihak industri ada rasa tanggungjawab dan jangan biarkan kerajaan terkial-kial dengan masalah ini kerana akhirnya syarikat juga yang menentukannya.
“Dalam masa sama saya mengucapkan terima kasih kepada persatuan pengeluar minyak yang bersetuju untuk menyegerakan penurunan harga minyak masak,” katanya. – KOSMO! ONLINE


Pemandu lori ditahan ugut isteri
16 Julai 2022, 4:58 pm
AMPANG JAYA – Seorang pemandu lori ditahan polis awal pagi tadi di sekitar Taman Bukit Teratai selepas mengugut isterinya yang memfailkan permohonan cerai di mahkamah baru-baru ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pada 11 Julai lalu kira-kira pukul 9.15 malam di kediaman mangsa sekitar Taman Muda di sini.
“Suami mangsa yang bekerja sebagai pemandu lori berusia 32 tahun telah ke rumah mangsa yang berusia 31 tahun sebelum membuat bising di luar rumah dan memarahi mangsa termasuk mengeluarkan perkataan berbaur ugutan.
“Ia berikutan tindakan wanita terbabit memfailkan permohonan cerai di mahkamah,” katanya dalam kenyataan di sini hari ini.
Mohamad Farouk memberitahu, pihaknya telah menahan suspek kira-kira pukul 2.15 pagi tadi di sekitar kawasan Taman Bukit Teratai.
“Semakan mendapati, suspek mempunyai tiga rekod lampau berkaitan dadah dan akan direman selama tiga hari sehingga Isnin depan.

“Kes disiasat di bawah seksyen 506 Kanun Keseksaan kerana membuat ugutan sehingga mendatangkan ketakutan,” jelasnya. – KOSMO! ONLINE.


11 rumah jadi kedai haram Bangla digempur
Oleh ISKANDAR SHAH MOHAMED

16 Julai 2022, 4:51 pm
KLANG – Kegiatan haram 11 kedai warga Bangladesh yang beroperasi tanpa lesen di sebalik rumah kediaman di sekitar Meru di sini, tumpas selepas digempur Majlis Perbandaran Klang (MPK), malam tadi.
Lebih mengejutkan, serbuan bermula pukul 8 malam itu turut mengesan wujud penjualan arak secara haram di premis yang diubah suai berkenaan.
Timbalan Pengarah Penguat kuasa MPK, Shahrul Hazri Abd. Majid berkata, operasi selama tiga jam itu dijalankan hasil maklumat awam berkaitan perniagaan warga asing di Jalan Abadi, Taman Daya, Jalan Sesenduk dan Jalan Teratai.
Katanya, pemeriksaan pihaknya mendapati kesemua 11 premis itu merupakan kedai runcit yang beroperasi tanpa lesen perniagaan sah antara tiga hingga empat tahun lalu.
“Kesalahan itu menyebabkan kita menyita semua barangan termasuk arak, tong gas, alat timbang digital dan peralatan dapur.
“Kesemua nilai rampasan berkenaan dianggarkan berjumlah RM9,700,” katanya dalam kenyataan hari ini.

Jelas Shahrul Hazri, serbuan itu kali ketiga dilakukan pihaknya di lokasi sama tahun ini.
“Siasatan mendapati kedai haram itu dikendalikan warga Bangladesh yang diubah suai di rumah kediaman.
“Kita menerusi Jabatan Bangunan turut melakukan operasi perobohan premis tersebut,” ujarnya.
Tambah beliau, MPK akan menjalankan operasi seumpama itu secara berterusan dan amat mengharapkan kerjasama orang ramai bagi membanteras aktiviti haram tersebut. – KOSMO! ONLINE


36 NGO desak henti serta-merta projek musang king
Oleh NORLIDA AKMAR IDROS

16 Julai 2022, 4:39 pm
BALING – Sebanyak 36 pertubuhan bukan kerajaan (NGO) mendesak supaya projek ladang durian musang king di Hutan Simpan Gunung Inas di sini dihentikan serta-merta dan digantikan dengan pokok balak spesies asal hutan tersebut.
Desakan itu dibuat lebih 200 ahli NGO terlibat dalam himpunan di lokasi kejadian kepala air dan banjir di Kampung Iboi, Kupang di sini hari ini.
Antara NGO terlibat ialah Kelab Sahabat Alam Sik, Pertubuhan Alam Sekitar Sejahtera Malaysia, Pertubuhan Pelindung Khazanah Alam Malaysia (Peka), Sahabat Alam Malaysia, Persatuan Pengguna Pulau Pinang (CAP) dan Persatuan Penggerak Bumi Hijau Malaysia.
Penasihat Kelab Sahabat Alam Sik, Mohd. Sobri Ramlee berkata, desakan dibuat berikutan tragedi kepala air dan banjir yang mengorbankan tiga nyawa dan menjejaskan lebih 1,500 penduduk di Kupang.
“Penebangan hutan Gunung Inas untuk memberi laluan kepada ladang durian musang king dipercayai menjadi punca banjir di Baling yang melanda 42 kampung dan kawasan perumahan.
“Walaupun amaran berulang-kali diberikan oleh penduduk kampung, pencinta alam dan NGO sejak 2018, malangnya segala usaha tersebut tidak dipedulikan sehingga mengakibatkan kemusnahan yang besar,” katanya dalam perhimpunan tersebut.

Katanya, pihaknya mewakili gabungan NGO itu juga mendesak supaya kerja-kerja pemulihan hutan yang diteroka itu dibuat dengan kadar segera bagi mengelak kejadian sama berulang.
“Tanaman durian musang king tidak disenaraikan di bawah Program Pembangunan Ladang Hutan oleh Jabatan Perhutanan Semenanjung Malaysia dan Kementerian Perusahaan Perladangan dan Komoditi. Ia juga bukan spesies pokok yang disyorkan untuk penanaman semula oleh jabatan hutan itu.
“Malah, kita tidak bersetuju kawasan hutan simpan diteroka untuk dibuat ladang hutan secara skala besar walaupun ia daripada spesies getah klon balak. Kita mahu kawasan tersebut ditanam dengan pokok balak spesies asal di hutan itu,” ujarnya.
Dakwa Mohd. Sobri, selain Gunung Inas, dua lagi kawasan yang dilakukan penebangan hutan ialah Hutan Simpan Ulu Muda dan Hutan Simpan Rimba Teloi di Sik dekat sini.
“Dua kawasan itu bagaikan bom jangka yang dikhuatiri berlaku bencana seperti di Gunung Inas ini yang mana kawasan perkampungan di situ pernah dilanda banjir sebelum ini,” jelasnya. – KOSMO! ONLINE


‘Road to’ RM100 juta, Mat Kilau dah cecah RM80 juta
Oleh MOHD. HAIKAL ISA

16 Julai 2022, 4:32 pm
PETALING JAYA – Filem epik Melayu, Mat Kilau: Kebangkitan Pahlawan terus mencatat kejayaan luar biasa apabila kini sudah mengutip jumlah kutipan panggung RM80 juta selepas 25 hari tayangan.
Pengarah filem tersebut, Syamsul Yusof berkongsi rasa syukurnya apabila naskhah garapannya itu terus mendapat tempat di hati para penonton.
“Allah yang telah gerakkan hati kalian untuk membeli tiket dan tonton filem ini. Sujud syukur,” coret Syamsul atau nama sebenarnya, Mohd. Syamsul Mohd. Yusof menerusi satu entri terbaharu dalam Instagram.
Syamsul, 38, juga memaklumkan, sudah tiba waktunya karya-karya tempatan bangkit sekali gus terus memajukan industri perfileman tanah air.
“Masanya telah tiba, industri filem Malaysia perlu bangkit. Pada yang memberi komen positif untuk filem saya, syukur dan terima kasih. Saya amat terharu serta hargai sokongan kalian.
“Buat mereka yang katakan filem saya kali ini sampah atau lemah, juga saya terima dengan berlapang dada, kerana there’s no such thing as perfect film (tiada istilah filem yang sempurna),” katanya.

Menurut Pengarah Asia Terbaik Festival Filem Asia Pasifik ke-57 itu, dia akan tetap memberikan yang terbaik demi kemajuan industri kreatif tempatan dan mengharapkan energi sama daripada pihak berkaitan.
“Insya-Allah. Saya akan terus fokus dan sedaya upaya bawa industri filem Malaysia ke satu peringkat yang lebih baik walau terlalu banyak kelemahan dalam industri kita.
“Kelemahan inilah yang telah membunuh industri dan pengkarya filem! Finas, orang filem & kerajaan ayuhlah bangkit baiki kelemahan industri filem. Ayuh ikhlas dalam perjuangan ini,” ungkapnya.
Filem Mat Kilau yang diterbitkan Studio Kembara Sdn. Bhd dibintangi Datuk Adi Putra dan pelakon hebat lain termasuk Wan Hanafi Su sebagai ayah Mat Kilau iaitu Tok Gajah, Beto Kusyairy (Wahid), Khir Rahman (Usup), Fattah Amin (Awang) dan Johan As’ari (Yassin).
Tidak ketinggalan Datuk Rahim Razali, Namron, Shaharuddin Thamby, Ellie Suriaty, Farah Ahmad dan aktor aksi handalan Indonesia, Yayan Ruhian sebagai Toga. – KOSMO! ONLINE


Saarani dahului 315 individu terima bintang, pingat dan sijil PPM
Oleh LUQMAN RIDHWAN MOHAMED NOR

16 Julai 2022, 4:57 pm
IPOH – Sultan Perak, Sultan Nazrin Muizzuddin Shah hari ini berkenan menganugerahkan Bintang, Pingat dan Sijil Pengakap Raja, Persekutuan Pengakap Malaysia (PPM) Negeri Perak 2022 kepada 315 orang penerima di sini.
Senarai penerima didahului oleh Menteri Besar, Datuk Seri Saarani Mohamad selaku Yang Dipertua PPM Perak yang dianugerahkan Bintang Semangat Padi Kelas Kedua Perak (BSP-ll).
Setiausaha Kerajaan Negeri, Datuk Ahmad Suaidi Abdul Rahim merangkap Timbalan Yang Dipertua PPM Perak pula menerima Bintang Semangat Rimba Kelas Kedua Perak.
Selain itu, Ahli Majlis Mesyuarat Kerajaan Negeri (Exco), Khairul Shahril Mohamed dan Ahmad Saidi Mohamad Daud merangkap Naib Yang Dipertua PPM Perak turut menerima pingat sama.
Antara pingat lain yang turut dianugerahkan termasuklah Bintang Seri Maharaja Lela, Pingat Dato Sagor, Pingat Perkhidmatan Gemilang, Pingat Perkhidmatan Cemerlang dan Pingat Perkhidmatan Baik.
Anugerah Sijil Pengakap Raja pula disampaikan kepada 222 penerima membabitkan ahli Pengakap Remaja 2019 dan 2020 yang berjaya menamatkan skima lencana di dalam pergerakan pengakap sekolah.

Sementara itu, Pemangku Ketua Pengakap Negara, Mejar Jeneral Profesor Datuk Dr. Mohd. Zin Bidin berkata, Persekutuan Pengakap Malaysia akan menumpukan usaha untuk menggerakkan 11 Fokus Utama Kepengakapan Negara.
Antaranya, menurut beliau ialah pendigitalan, pengurusan aset yang bijak, penjenamaan pengakap, pengurusan sumber pengetahuan dan pemerkasaan skim Better World Framework.
“Organisasi Pergerakan Pengakap Sedunia (WOSM) bersama dengan Pertubuhan Bangsa-Bangsa Bersatu (PBB) telah melaksanakan kempen Sustainable Development Goals (SDG) sebagai satu misi bersepadu yang akan dilaksanakan di seluruh dunia.
“Persekutuan Pengakap Malaysia akan menjadikan 17 matlamat SDG dengan cogan kata Leave No One Behind dalam mengembangkan aktiviti kepengakapan di negara ini,” katanya. – KOSMO! ONLINE


Ranil Wickremesinghe angkat sumpah pemangku Presiden
Oleh KOSMO!

16 Julai 2022, 4:51 pm
COLOMBO — Perdana Menteri Ranil Wickremesinghe mengangkat sumpah sebagai pemangku Presiden Sri Lanka ketika negara itu dilanda krisis ekonomi serius dan pergolakan politik, lapor akhbar Saudi Gazette semalam.
Beliau menggantikan Presiden Gotabaya Rajapaksa yang meletak jawatan dari Singapura susulan tunjuk perasaan besar-besaran yang menyaksikan penunjuk perasaan menawan istana Presiden.
Penunjuk perasaan turut mengingkari perintah berkurung waktu malam untuk meraikan peletakan jawatan Rajapaksa.
Sri Lanka sedang dilanda kegawatan ekonomi dan berdepan kekurangan makanan, bahan api serta  bekalan asas lain.
Proses Parlimen untuk memilih Presiden baharu dijadualkan bermula hari ini, manakala ahli-ahli Parlimen berkemungkinan mengundi dalam masa seminggu lagi.
Memandangkan parti pemerintah mempunyai sokongan majoriti, ahli-ahli Parlimen mungkin akan menyokong Wickremesinghe yang mempunyai hubungan rapat dengan keluarga Rajapaksa.

Penerimaan rakyat Sri Lanka adalah perkara lain kerana peletakan jawatan Wickremesinghe sebagai Perdana Menteri adalah tuntutan utama penunjuk perasaan.
Awal minggu ini, orang ramai menyerbu kediaman Wickremesinghe dan bertempur dengan pasukan keselamatan.
Seorang penunjuk perasaan, Manuri Pabasari memberitahu Badan Penyiaran Britain (BBC) bahawa protes terhadap Wickremesinghe sememangnya sudah dijangka.
“Beliau tidak mempunyai mandat rakyat dan merupakan penyokong Rajapaksa .
“Maksud saya adalah Presiden dan Perdana Menteri tidak boleh dipilih dalam kalangan penyokong Rajapaksa,” kata Pabasari. – Agensi


850 peket minyak masak habis dijual tak sampai sejam
Oleh ROSALWANI CHE SOH

16 Julai 2022, 5:07 pm
TANAH MERAH – Sebanyak 850 peket minyak masak subsidi satu kilogram habis dijual dalam tempoh sejam semasa Program Advokasi Gerakan Siswa Universiti Malaysia Kelantan (UMK) Bersama Komuniti Luar Bandar, Kariah Masjid Mukim Kampung Jedok di sini hari ini.
Orang ramai mula berkumpul seawal pukul 10 pagi dalam program tersebut untuk membeli minyak masak yang dijual pada harga subsidi iaitu RM2.50 sepeket.
Seorang pembeli, Wati Ahmad, 44 berkata dia sanggup datang dari Kampung Air Merbo yang perjalanannya mengambil masa lebih sejam untuk sampai ke Kampung Jedok untuk menbeli minyak masak.
“Saya bukan orang senang. Ketika ini, bukan mudah untuk membeli minyak masak peket meskipun harganya murah.
“Melalui program ini, saya berkesempatan membeli empat peket minyak pada harga RM10 dan bolehlah disimpan untuk stok selama dua minggu,” katanya ketika ditemui pemberita di Program Advokasi Gerakan Siswa UMK Bersama Komuniti Luar Bandar, Kariah Masjid Mukim Kampung Jedok di sini hari ini.
Sementara itu seorang penoreh getah, Wan Noriah Wan Ahmad, 59, berkata, dia bersama suami menaiki motosikal ke kawasan berkenaan untuk membeli lapan peket minyak masak.

“Usaha kami yang mula beratur seawal pukul 9.45 pagi tidak sia-sia apabila dapat juta membeli lapan peket minyak masak.
“Dengan bekalan minyak masak ini, dapatlah saya simpan stok selama sebulan bagi menampung kehidupan kami tujuh beranak,” katanya. – KOSMO! ONLINE


Warga emas berkelakuan tidak senonoh sebenarnya nyanyuk
Oleh ISWAN SHAFIQ ISA

16 Julai 2022, 4:48 pm
SEBERANG PERAI – Dakwaan terdapat seorang lelaki warga emas yang disyaki cuba berkelakuan tidak senonoh terhadap kanak-kanak perempuan seperti yang ditularkan dalam laman Facebook sejak semalam sebenarnya tidak benar.
Ketua Polis Daerah Seberang Perai Tengah, Asisten Komisioner Tan Cheng San berkata, ini susulan daripada dua laporan polis yang dibuat oleh suspek sendiri menafikan dakwaan tersebut selain siasatan lanjut yang dijalankan pihak polis.
“Hasil siasatan mendapati, lelaki warga tempatan yang berusia 80 tahun itu tinggal di Taman Semilang, Seberang Jaya.
“Keterangan lanjut daripada saksi kemudian mengesahkan bahawa suspek telah nyanyuk dan tidak boleh berkomunikasi dengan baik selain tinggal di taman (perumahan) yang sama dengan kanak-kanak terbabit,” katanya dalam satu kenyataan di sini hari ini.
Terdahulu, hantaran yang tular melalui laman Facebook Seberang Jaya / Seberang Perai sejak semalam itu mendakwa, terdapat seorang lelaki yang dikatakan berkelakuan tidak senonoh terhadap kanak-kanak perempuan.
Dalam hantaran tersebut, penulis mendakwa suspek dikatakan telah memegang beberapa bahagian badan seorang kanak-kanak selain menasihatkan agar semua pihak berhati-hati dengan warga emas berkenaan.

Sementara itu, Cheng San berkata, ibu kepada kanak-kanak berkenaan juga telah diambil keterangan dan wanita tersebut memaklumkan bahawa lelaki berkenaan telah dianggap sebagai ahli keluarganya.
Katanya, wanita itu juga mengesahkan bahawa perkara yang tular itu adalah tidak benar dan menafikan bahawa suspek telah melakukan perkara yang tidak senonoh terhadap anaknya.-KOSMO! ONLINE


Tarian GRO pukau pelanggan ke premis hiburan
16 Julai 2022, 2:20 pm
KUALA LUMPUR – Taktik sebuah premis hiburan yang menawarkan wanita pelayan pelanggan (GRO) untuk menari di atas pentas berjaya ‘memukau’ lelaki berhidung belang ke sebuah premis hiburan di sekitar Taman Shamelin Perkasa.
Difahamkan, pelanggan yang terpukau dengan tarian wanita terbabit akan memberikan selempang berharga antara RM100 hingga RM1,000 sebagai tips berdasarkan persembahan yang dipamerkan mereka.
Bagaimanapun, taktik itu terbongkar selepas Jabatan Imigresen (JIM) Kuala Lumpur melakukan serbuan di premis terbabit kira-kira pukul 10 malam tadi.
Pengarah Imigresen Kuala Lumpur, Syamsul Badrin Mohsin berkata, serbuan itu dibuat selepas pihaknya menerima maklumat daripada orang awam berhubung aktiviti tidak bermoral berkenaan sebelum risikan dilakukan selama seminggu di premis terbabit.
“Kita telah memeriksa seramai 81 individu membabitkan pengunjung serta pekerja di premis berkenaan dan daripada jumlah tersebut, seramai 30 wanita warga asing serta dua lelaki tempatan berusia 22 hingga 39 tahun ditahan.
“Mereka yang ditahan terdiri daripada 24 wanita warga Thailand, empat wanita warga Vietnam dan dua wanita warga Laos yang dipercayai bekerja sebagai GRO manakala dua lelaki warga Bangladesh yang ditahan dipercayai bekerja di premis tersebut,” katanya selepas mengetuai operasi terbabit malam tadi.

Syamsul Badrin turut memberitahu, berdasarkan pengakuan GRO, aktiviti tidak bermoral tersebut dilakukan di premis terbabit sejak beberapa bulan lalu untuk menarik minat pengunjung.
“Mereka akan disarungkan selempang oleh pelanggan dengan harga bermula RM100 hingga RM1,000 berdasarkan persembahan tarian mereka di atas pentas.
“Kesemua warga asing yang ditahan dibawa ke Depot Tahanan Imigresen Bukit Jalil untuk tindakan lanjut mengikut Akta Imigresen 1959/63 dan Peraturan-Peraturan Imigresen 1963,” jelasnya – KOSMO! ONLINE


Kanak-kanak maut dijerut tiada kesan penderaan lampau – Polis
Oleh KHAIRUL MOHD. ALI

16 Julai 2022, 3:11 pm
BATU PAHAT – Polis menafikan dakwaan bahawa kanak-kanak yang ditemui maut di dalam sebuah rumah di Taman Bukit Tropika, Yong Peng dekat sini kelmarin adalah mangsa penderaan ahli keluarga.
Ketua Polis Daerah Batu Pahat, Asisten Komisioner Ismail Dollah berkata, hal itu kerana siasatan awal mendapati tiada kesan kecederaan lampau yang dijumpai pada tubuh badan kanak-kanak tersebut.
Sebaliknya beliau memberitahu, selain kesan jerutan di leher, hanya terdapat luka di bahagian dahi kanak-kanak berkenaan dipercayai akibat berlaku pergelutan ketika kejadian.
“Siasatan mendapati punca kematian kanak-kanak terbabit akibat dijerut di bahagian lehernya, sementara tiada tanda-tanda kanak-kanak itu mengalami penderaan kerana tiada kesan kecederaan lampau didapati di tubuh badan mangsa.
“Sebaliknya hanya terdapat sedikit luka di bahagian dahi mangsa, dipercayai berlaku ketika pergelutan antara mangsa dan suspek,” katanya ketika dihubungi pemberita, di sini hari ini.
Semalam, Ketua Polis Johor, Datuk Kamarul Zaman Mamat memberitahu mayat kanak-kanak berusia 11 tahun itu ditemukan di kediaman keluarganya pada pukul 4.55 petang.

Beliau dilaporkan berkata, keterangan saksi sudah diambil manakala mayat mangsa dirujuk ke Bahagian Forensik Hospital Sultanah Nora Ismail bagi proses bedah siasat.
“Susulan kejadian itu, ibu mangsa yang berusia 34 tahun telah ditahan reman untuk membantu siasatan kerana keterangan diberikan tidak konsisten daripada saksi-saksi.
“Suspek ditahan reman selama tujuh hari sehingga 21 Julai untuk membantu siasatan yang dibuat mengikut Seksyen 302 Kanun Keseksaan,” katanya. -KOSMO! ONLINE


Teliti semula pelaksanaan langkah penjimatan perbelanjaan awam – Cuepacs
Oleh HARRITH HISHAM

16 Julai 2022, 3:22 pm
PETALING JAYA – Kongres Kesatuan Pekerja-Pekerja Di Dalam Perkhidmatan Awam (Cuepacs) meminta agar beberapa perkara perlu diteliti semula dalam melaksanakan potongan perbelanjaan kepada perkhidmatan awam.
Presidennya, Datuk Adnan Mat berkata, cadangan tersebut perlu diambil kira memandangkan perkara itu boleh mengakibatkan ‘gangguan’ kepada sistem penyampaian perkhidmatan awam kepada rakyat.
“Adalah tidak wajar jika kerajaan memotong perbelanjaan sehingga mengakibatkan sistem penyampaian perkhidmatan awam terjejas.
“Pada akhirnya perkhidmatan awam akan dihakimi oleh rakyat sebagai gagal kerana tidak mampu memberi perkhidmatan yang terbaik,” katanya dalam kenyataan hari ini.
Jelas Adnan, perkara berkenaan termasuklah hal-hal yang melibatkan perjawatan.
“Terdapat banyak kekosongan perjawatan yang tidak diisi ketika ini dan jika ia diperketatkan, Cuepacs bimbang banyak jabatan akan terjejas terutama sektor penting seperti kesihatan, keselamatan atau perkhidmatan langsung kepada rakyat.

“Cuepacs tidak boleh bertolak ansur sekiranya penjimatan atau potongan perbelanjaan itu melibatkan perkara penting atau memberi kesan kepada sistem penyampaian perkhidmatan awam,” ujarnya.
Bagaimanapun, katanya, perkara-perkara lain yang disentuh oleh garis panduan tersebut adalah wajar dan perlu diambil tindakan oleh semua warga perkhidmatan awam terutama ketua jabatan.
“Cuepacs juga berharap pelaksanaan garis panduan ini juga tidak menjejaskan pelaksanaan segala inisiatif kepada penjawat awam yang diumumkan dalam Bajet 2022,” katanya.
Terdahulu, Kementerian Kewangan (MOF) meminta semua kementerian, jabatan, agensi, Badan Berkanun Persekutuan dan Syarikat Terhad Dengan Jaminan (CLBG) untuk melaksanakan penjimatan dalaman bagi menentukan semua perbelanjaan adalah selaras dengan prinsip serta peraturan pengurusan kewangan ditetapkan. – KOSMO! ONLINE


Malaysia akan heret dalang nahas MH17
Oleh MOHD. HUSNI MOHD. NOOR

16 Julai 2022, 3:02 pm
PUTRAJAYA – Kerajaan tetap teguh dan komited mencari kebenaran, menuntut keadilan dan mengheret mereka yang bertanggungjawab ke atas nahas tragedi pesawat Malaysia Airlines MH17 yang ditembak jatuh di Ukraine pada 17 Julai 2014.
Menteri Pengangkutan, Datuk Seri Wee Ka Siong berkata, mereka yang bertanggungjawab itu perlu dihadapkan kepada prosiding jenayah yang bebas, terbuka dan telus terutama dalam pendakwaan kebangsaan di Belanda ketika ini.
Beliau berkata, Malaysia turut menggesa semua negara dan pihak yang terlibat untuk memberi kerjasama sepenuhnya mengikut Resolusi Majlis Keselamatan Pertubuhan Bangsa Bersatu (UNSC) 2166 (2014).
“Proses kehakiman yang menyeluruh mesti dilakukan untuk mendapatkan kebertanggungjawaban penjenayah dan menuntut keadilan bagi mangsa serta waris yang terlibat dalam tragedi MH17.
“Mencari kebenaran terhadap nahas yang berlaku akan terus menjadi keutamaan kami,” katanya menerusi kenyataan akhbar hari ini.
Katanya, kerajaan mengulangi rasa simpati dan ucapan takziah kepada seluruh ahli keluarga dan insan tersayang mangsa nahas penerbangan MH17.

Ka Siong berkata, walaupun tidak dapat mengembalikan mereka ke dunia ini namun, adalah penting untuk kerajaan meneruskan peranan dan memastikan insiden tragis seperti ini tidak akan berulang lagi.
“Sebagai tanda solidariti kami bersama waris, tragedi yang mengorbankan 298 nyawa penumpang dan anak kapal tersebut akan terus diingati.
“Pemergian mereka yang terkorban, begitu juga dengan ahli keluarga dan insan tersayang akan sentiasa kami iringi dengan doa,” katanya.
Esok adalah hari hari memperingati ulang tahun ke lapan tragedi pesawat Malaysia Airlines penerbangan MH17 yang ditembak jatuh di Ukraine pada 17 Julai 2014 yang mengorbankan 298 nyawa. – KOSMO! ONLINE


Banjir Baling: 1,059 pelajar mulakan persekolahan esok
Oleh NORLIA RAMLI

16 Julai 2022, 4:22 pm
BALING – Seramai 1,059 pelajar dari 17 buah sekolah rendah serta 10 buah sekolah menengah yang terjejas kepala air dan banjir di Kupang di sini pada 4 Julai lalu bakal memulakan persekolahan pada esok.
Ahli Parlimen Baling, Datuk Seri Abdul Azeez Abd. Rahim berkata, kesemua pelajar diberi kelonggaran memakai baju biasa sekiranya masih belum dapat menyediakan uniform sekolah akibat terjejas bencana.
“Pihak Pejabat Pendidikan Daerah (PPD) Baling telah mengeluarkan pekeliling kepada semua sekolah terlibat membenarkan pelajar memakai pakaian biasa sekiranya tidak sempat menyediakan pakaian sekolah pada hari pertama persekolahan selepas ditimpa bencana.
“Jika belum ada baju sekolah, boleh datang pakai baju biasa, pakai t-shirt pun boleh, mereka boleh ambil sumbangan uniform baharu di sekolah masing-masing yang telah disediakan buat mangsa,” katanya kepada pemberita pada Program Agihan Set Seragam Sekolah bagi mangsa banjir di Sekolah Menengah Kebangsaan (SMK) Jerai, Kupang di sini hari ini.
Menurutnya, kesemua 1,059 pelajar yang terjejas itu telah diperuntukkan uniform sekolah baharu dalam usaha menyuntik semangat dan motivasi agar mereka dapat meneruskan persekolahan seperti biasa.
“Sebanyak 1,000 set pakaian sekolah termasuk beg dan kasut disediakan Pusat Khidmat Parlimen Baling manakala 500 set lagi disumbangkan UDA Holdings Berhad.

Beliau turut mengucapkan terima kasih kepada pertubuhan bukan kerajaan (NGO), Kejar Akhirat Bersama (KAB) dari Gombak yang turut menyediakan 700 set alat tulis dan botol air dalam majlis sama.
Dalam perkembangan lain, katanya, mangsa dari tiga buah pusat pemindahan sementara (PPS) sudah mula pulang ke rumah bagi proses pembersihan manakala 17 mangsa yang kehilangan rumah akibat musnah dan hanyut telah diberikan bantuan wang ihsan sewa rumah selama enam bulan juga telah berpindah ke rumah sewa masing-masing. – KOSMO! ONLINE


Hujan lebat di Pahang, Negeri Sembilan
Oleh HARRITH HISHAM

16 Julai 2022, 3:57 pm
PETALING JAYA – Jabatan Meteorologi mengeluarkan amaran ribut petir dan hujan lebat di Pahang dan Negeri Sembilan petang ini.
Menurut MetMalaysia, keadaan cuaca buruk itu dijangkakan berlarutan sehingga lewat petang nanti.
“Ia melibatkan kawasan Bentong di Pahang dan Jelebu di Negeri Sembilan,” katanya dalam laporan hari ini.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Arab Saudi sahkan kes pertama cacar monyet
Oleh KOSMO!

16 Julai 2022, 3:00 pm
RIYADH – Kementerian Kesihatan Arab Saudi mengesahkan kes pertama cacar monyet melibatkan individu yang mempunyai sejarah perjalanan ke luar negara, lapor akhbar Saudi Gazette kelmarin.
Kementerian berkenaan menyatakan, individu dijangkiti itu sedang menerima rawatan perubatan mengikut prosedur kesihatan yang ditetapkan.
Menurut kementerian sama, sampel turut diambil daripada semua orang yang mempunyai hubungan dengan individi positif terbabit untuk ujian makmal tetapi tiada seorang pun daripada mereka menunjukkan simptom cacar monyet.
Kementerian Kesihatan Arab Saudi juga mengesahkan bahawa kerja pemantauan wabak cacar monyet dan usaha susulan lain sedang giat dilakukan. Pihak kementerian juga akan mengumumkan sebarang kes baharu secara telus.
Kementerian berkenaan memberi jaminan bahawa pihaknya bersedia dan memiliki keupayaan untuk menangani sebarang situasi jangkitan cacar monyet di negara ini.
Dalam pada itu, Pertubuhan Kesihatan Sedunia (WHO)

menyatakan bahawa terdapat sekitar 9,200 kes cacar monyet di 63 buah negara setakat Selasa lalu.
Lonjakan jangkitan cacar monyet di luar rantau Afrika Barat dan Afrika Tengah di mana penyakit itu diisytiharkan endemik, telah dilaporkan sejak awal Mei lalu.
Kebanyakan kes cacar monyet dilaporkan menjangkiti lelaki yang melakukan hubungan sejenis, berada dalam usia muda dan melibatkan kawasan bandar, demikian menurut WHO.
Berdasarkan statistik sedia ada, hampir semua pesakit yang dijangkiti adalah lelaki dengan umur median 37 tahun, manakala tiga perlima daripada mereka mengamalkan cara hidup gay.
Simptom awal cacar monyet termasuk demam panas, ruam pada badan dan bengkak kelenjar. – AFP


Kerajaan Selangor ‘lepas tangan’, gagal tadbir urus stadium – Noh
Oleh ISKANDAR SHAH MOHAMED

16 Julai 2022, 3:48 pm
SHAH ALAM – Penyerahan pembangunan Stadium Shah Alam kepada pihak swasta disifatkan sebagai ‘lepas tangan’ dan membuktikan kegagalan sistem tadbir urus kerajaan Selangor.
Pengerusi Perhubungan UMNO Selangor, Tan Sri Noh Omar mempersoalkan bagaimana kerajaan negeri yang memerintah selama 14 tahun tidak tahu menguruskan stadium itu.
Katanya, mercu tanda kemegahan Selangor itu sepatutnya perlu disambung apabila pentadbiran negeri diambil alih sejak 2008.
“Sama ada mahu membina baharu atau merobohkannya, penyerahan kepada pihak swasta menunjukkan kerajaan negeri tidak mampu mentadbir urus stadium itu dan satu kegagalan.
“Kalau menguruskan stadium itu pun tidak pandai, bagaimana mahu menguruskan negara?,” katanya selepas merasmikan Malaysia Sports League (MSL) Peringkat Negeri Selangor di sini, hari ini.
Jelas Noh yang juga Menteri Pembangunan Usahawan dan Koperasi, beliau sebagai anak jati Selangor amat kesal dengan tindakan penyerahan itu yang dianggap sebagai lepas tangan.

“Beliau sebelum ini memaklumkan ada peruntukan RM4 juta setahun bagi stadim itu namun ia umum dan bukannya peruntukan khusus.
“Saya kecewa dengan nasib stadium itu dan kenapa negeri lain masih boleh mengekalkan stadium sedia ada mereka?” ujarnya.
Dalam pada itu, beliau berkata, Kementerian Pembangunan Usahawan dan Koperasi (Medac) akan menangguhkan program pembangunan kementerian berkenaan sebagai langkah penjimatan dalaman atau ‘ikat perut’ demi rakyat.
“Namun, segala bantuan kepada usahawan akan terus disalurkan bagi membolehkan mereka bangkit semula.
“Kita tidak mempunyai banyak projek pembangunan dan sememangnya akan memfokuskan kepada usahawan,” katanya. – KOSMO! ONLINE


KKM, IKU turun padang tinjau kesihatan Orang Asli
Oleh LIYANA RAMLI

16 Julai 2022, 3:07 pm
KAMPAR – Kementerian Kesihatan (KKM) akan melaksanakan tinjauan kesihatan di 71 lokasi terpilih bagi memastikan kesihatan dan kesejahteraan masyarakat Orang Asli dalam keadaan baik.
Menteri Kesihatan, Khairy Jamaluddin Abu Bakar berkata, Institut Kesihatan Umum (IKU) dan KKM dengan kerjasama Jabatan Kemajuan Orang Asli (Jakoa) menjadi pihak bertanggungjawab bagi menjalankan Tinjauan Kesihatan Orang Asli (OAHS) berkenaan.
Katanya, lokasi perkampungan dipilih secara rawak itu mewakili tiga kaum utama iaitu Senoi, Melayu-Proto dan Negrito dari lapan buah negeri di Semenanjung Malaysia.
“Tinjauan kesihatan yang dijalankan ini akan menemu ramah lebih 20,000 responden Orang Asli untuk tempoh tiga bulan bermula 13 Julai lalu hingga 13 September 2022.
“Tinjauan ini dilaksanakan di 71 perkampungan Orang Asli di kawasan bandar, pinggiran dan pedalaman, melibatkan 4,700 buah rumah,” katanya pada sidang akhbar ketika menghadiri Majlis Perlancaran Tinjauan Kesihatan Orang Asli di Dewan Komuniti Sahom di sini hari ini.
Menurut Khairy Jamaluddin, sebelum ini IKU telah menjalankan Tinjauan Kebangsaan Kesihatan dan Morbiditi (NHMS) yang dilaksanakan secara berkala melibatkan penduduk di seluruh Malaysia.

“Dapatan dari NHMS menunjukkan peningkatan pelbagai masalah kesihatan penduduk Malaysia seperti masalah diabetes, obesiti dan sebagainya.
“Bagaimanapun, masalah kesihatan secara terperinci dalam kalangan masyarakat Orang Asli tidak dapat diperolehi daripada NHMS kerana jumlah Orang Asli yang terlibat dalam NHMS agak terhad,” katanya. – KOSMO! ONLINE


PDRM gesa orang ramai tidak sertai perhimpunan
16 Julai 2022, 3:15 pm
KUALA LUMPUR – Polis Diraja Malaysia (PDRM) menasihatkan orang ramai agar tidak menyertai sebarang aktiviti perhimpunan yang tidak mematuhi syarat di bawah Akta Perhimpunan Aman 2012.
Terdahulu, PDRM mengesan sebaran video di media sosial yang mengajak orang ramai untuk menyertai aktiviti flashmob atau perhimpunan di seluruh negara bagi membantah kenaikan harga barang.
Ketua Polis Negara, Tan Sri Acryl Sani Abdullah Sani berkata, tindakan tegas akan diambil PDRM terhadap mana-mana penganjur perhimpunan atau peserta yang gagal mematuhi undang-undang.
“PDRM akan memantau dan memastikan situasi keselamatan negara tidak terjejas.
“Pada masa sama, masyarakat diminta memberi kerjasama dengan tidak terlibat dalam aktiviti-aktiviti yang boleh menjejaskan ketenteraman awam,” katanya dalam kenyataan di sini hari ini. – KOSMO! ONLINE.


17 pengunjung pusat hiburan positif dadah ditahan
Oleh NOR AZIAH MAT NOH

17 Julai 2022, 11:30 pm
PETALING JAYA – Seramai 17 pengunjung sebuah pusat hiburan ditahan selepas didapati positif dadah dalam serbuan dijalankan sekitar Sea Park, di sini tengah malam tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, serbuan itu dijalankan pada pukul 12.30 tengah malam.
“Hasil pemeriksaan ke atas 76 pengunjung itu mendapati 17 individu terlibat dengan pelbagai kesalahan penyalahgunaan dadah.
“Susulan itu, kita turut merampas 42 gram (g) dadah jenis methylenedioxy -methamphetamine (MDMA) dan ketamin seberat 11.5g bernilai RM3,720,” katanya dalam satu kenyataan di sini hari ini.
Jelasnya, kesemua suspek telah ditahan reman di bawah Seksyen 39(a) Akta Dadah Berbahaya 1952 bagi membantu siasatan.
Dalam serbuan berasingan, seorang wanita warga asing yang juga pekerja di sebuah pusat hiburan di Taman Megah di sini telah ditahan pada pukul 11.30 malam tadi.

“Dalam serbuan tersebut, seramai enam wanita tempatan dan 15 pelanggan telah diperiksa dan didapati tiada melakukan kesalahan,” ujarnya.
Menurut Mohamad Fakhrudin, pemeriksaan lanjut mendapati seorang lelaki yang juga penjaga kaunter gagal mengemukakan lesen hiburan dan lesen menjual minuman keras bagi tahun ini.
“Kita telah menahan lelaki itu serta merampas sebanyak 12 botol minuman keras, empat peralatan audio, tujuh keping bil dan wang tunai berjumlah RM1,170,” jelasnya.
Tambahnya, dalam serbuan terakhir seorang lelaki tempatan yang juga penjaga kaunter pusat hiburan di sini telah ditahan atas kesalahan yang sama
“Kita juga telah merampas sebanyak lima botol minuman keras pelbagai jenama, satu keping resit jualan dan wang tunai berjumlah RM525,” katanya. – KOSMO! ONLINE


Bunuh ibu guna tukul kerana percaya mangsa dirasuk syaitan
Oleh KOSMO!

17 Julai 2022, 7:30 pm
BANDAR RAYA NEW YORK – Seorang wanita di Bandar Raya New York, Amerika Syarikat didakwa membunuh ibunya menggunakan tukul besi kerana percaya mangsa telah dirasuk syaitan, lapor akhbar New York Post semalam.
Suspek, Charlene Novoa, 26, ditahan pada pukul 2 pagi (waktu tempatan) semalam, kata polis.
Dia kini melakukan pembunuhan dalam apa yang disifatkan Jabatan Polis New York (NYPD) sebagai kematian yang mencurigakan.
Mangsa, Silma Garcia, 66, ditemui di bawah katilnya di sebuah bangunan pangsapuri di Bronx kelmarin, kata polis.
Polis yang bergegas ke rumah mangsa menemui sebuah unit apartmen dalam keadaan kotor dan bersepah dengan sampah, kata sumber.
Apabila detektif menyoal siasat Novoa, mereka melihat kesan calar pada tangan dan mukanya dengan suspek mendakwa dia melakukannya sendiri, kata sumber tersebut.

Suspek memberitahu polis bahawa dia memukul ibunya menggunakan suatu alat yang berat.
Anak lelaki mangsa, Marcos yang juga tinggal di apartmen itu berkata, Novoa memberitahunya bahawa dia memukul ibu mereka menggunakan tukul kerana mangsa dirasuk syaitan.
Siasatan awal mendapati mangsa mengalami kesan pukulan pada bahagian kepala dan badan.
Perbicaraan Novoa di Mahkamah Jenayah Bronx akan dilanjutkan pada Sabtu akan datang. – Agensi


Lebih 92,000 berjaya terima kerja menerusi MYFutureJobs
Oleh ISWAN SHAFIQ ISA

17 Julai 2022, 8:43 pm
SEBERANG PERAI – Seramai 92,832 pencari kerja di seluruh negara direkodkan telah berjaya memperoleh pekerjaan menerusi laman portal carian kerja, MYFutureJobs sehingga 30 Jun lalu.
Menteri Sumber Manusia, Datuk Seri M. Saravanan berkata, jumlah itu termasuk termasuk 6,752 pencari kerja dari negeri ini.
Menurutnya, untuk tempoh yang sama juga sebanyak 484,563 jawatan kosong aktif telah ditawarkan di portal pekerjaan tersebut yang terbuka kepada semua pencari kerja di Malaysia.
“Daripada jumlah itu pula, sebanyak 35,708 kekosongan jawatan berkenaan adalah di Pulau Pinang sahaja,” katanya ketika merasmikan Karnival Kerjaya Jamin Kerja anjuran Pertubuhan Keselamatan Sosial (Perkeso) di Institut Latihan Perindustrian (ILP) Kepala Batas hari ini.
Hadir sama Menteri Perumahan dan Kerajaan Tempatan yang juga Ahli Parlimen Kepala Batas, Datuk Seri Reezal Merican Naina Merican.
Pada karnival yang berlangsung selama dua hari bermula semalam itu, lebih 12,000 peluang pekerjaan ditawarkan oleh 24 majikan yang mengambil bahagian.

Dalam pada itu, Reezal Merican menyarankan semua pencari kerja khususnya golongan muda, belia dan para graduan supaya merebut peluang pekerjaan yang ditawarkan itu dengan sebaiknya.
“Kalau boleh, jadikanlah ILP Kepala Batas ini sebagai lokasi tetap untuk pelbagai program dan aktiviti yang dapat menjana ekonomi serta
menawarkan peluang-peluang pekerjaan kepada warga Pulau Pinang ini,” katanya.
Sempena karnival itu juga, Reezal Merican turut mengumumkan untuk menyerahkan sumbangan caruman Skim Pekerjaan Sendiri di bawah Perkeso kepada 1,000 individu khususnya anak kelahiran Kepala Batas.
Pada masa yang sama, Saravanan juga berbuat demikian dengan mengumumkan tambahan sumbangan caruman kepada 1,000 individu lagi yang terpilih. KOSMO! ONLINE


Polis syak kumpulan motosikal terlibat aktiviti lumba haram
Oleh KOSMO!

17 Julai 2022, 8:30 pm
GEORGE TOWN – Kemalangan melibatkan beberapa buah motosikal di Lebuh Raya Tun Dr. Lim Choong Eu, menghala ke pusat bandar ini pagi tadi disyaki mempunyai kaitan dengan aktiviti lumba haram.
Ketua Polis Daerah Timur Laut, Asisten Komisioner Sophian Santong berkata, Bilik Gerakan Ibu Pejabat Polis Daerah Timur Laut telah menerima maklumat awam mengenai kemalangan jalan raya melibatkan penunggang motosikal kira-kira pukul 4.30 pagi tadi.
Menurutnya, setakat ini, tujuh mangsa telah dikenal pasti terlibat dalam kemalangan terbabit dengan tiga maut di tempat kejadian manakala seorang lagi meninggal dunia di Hospital Pulau Pinang (HPP).
Selain itu katanya, tiga lagi mangsa masih menerima rawatan di HPP iaitu seorang lelaki masih berada di Zon Merah manakala dua lagi dirawat di Zon Kuning.
“Siasatan awal mendapati kemalangan berlaku lebih kurang pukul 4 pagi itu melibatkan beberapa buah motosikal disyaki terlibat dalam aktiviti ‘lumba haram’.
“Semasa di lokasi kejadian dipercayai beberapa penunggang motosikal telah
hilang kawalan dan merempuh antara satu sama lain.

“Dalam kejadian tersebut, dua buah kereta jenis Perodua Myvi dan Proton Waja turut dirempuh dari arah belakang oleh kumpulan penunggang motosikal berkenaan,” katanya dalam satu kenyataan di sini lewat petang tadi.
Dalam pada itu, beliau memberitahu,
sebelum kejadian berlaku, pihak PDRM dari Jabatan Siasatan dan Penguatkuasaan Trafik Ibu Pejabat Polis Kontinjen (IPK) Pulau Pinang dan pasukan trafik dari Bahagian Siasatan dan Penguatkuasaan Trafik IPD Timur Laut telah membuat rondaan awal sebagai tindakan pencegahan aktiviti lumba haram tersebut.
“Perancangan untuk menangkap individu-individu yang terlibat dalam lumba haram tersebut juga telah diatur. Sesungguhnya perancangan Allah SWT
mendahului segala perancangan.
“Pihak PDRM menasihati orang ramai agar tidak melibatkan diri dalam aktiviti lumba haram. Ini bukan sahaja boleh membahayakan nyawa sendiri malah keselamatan pengguna jalan raya lain,” tambahnya kes tersebut akan disiasat di bawah Seksyen 41 (1) Akta Pengangkutan Jalan 1987. KOSMO! ONLINE


Lelaki hina Islam akan dipohon reman esok
Oleh MOHD. HUSNI MOHD. NOOR

17 Julai 2022, 8:26 pm
SEPANG – Lelaki yang menghina Islam seperti tular di platform media sosial hari ini akan di bawa ke Mahkamah Majistret Sepang esok untuk permohonan reman.
Ketua Polis Daerah Sepang, Asisten Komisioner Wan Kamarul Azran Wan Yusof berkata, suspek berusia 39 tahun itu telah ditahan pukul 12.30 tengah hari tadi di sebuah rumah di Taman Bukit Kuchai, Puchong.
Beliau berkata, suspek yang juga merupakan seorang duda dan bekerja sebagai penghantar makanan itu ditahan susulan satu video berdurasi 36 saat yang tular di laman Instagram.
“Video tular itu memaparkan suspek menghina Allah S.W.T, agama Islam dan bangsa Melayu pukul 3.28 pagi tadi.
“Susulan itu, kami turut menerima enam laporan polis oleh orang awam dan kes disiasat mengikut Seksyen 298A Kanun Keseksaan dan Seksyen 233 Akta Komunikasi dan Multimedia (AKM) 1998,” katanya menerusi kenyataan akhbar hari ini.
Wan Kamarul berkata, pihaknya turut merampas sebuah telefon bimbit yang digunakan suspek untuk merakam video berkenaan.

Menurutnya, semakan mendapati suspek tiada sebarang rekod jenayah lampau dan ujian saringan air kencing juga didapati negatif dadah.
“Kami juga menasihatkan orang awam supaya menghentikan sebarang spekulasi mengenai isu berkenaan dan menyerahkan kepada polis untuk menjalankan siasatan lanjut.
“Orang awam juga dinasihatkan supaya tidak mengambil tindakan sendiri bagi mengelakkan kejadian tidak diingini,” katanya.-KOSMO! ONLINE.


1.3 juta isi rumah Britain hadapi krisis kos sara hidup tanpa wang simpanan
Oleh KOSMO!

17 Julai 2022, 9:30 pm
LONDON – Satu analisis menunjukkan lebih 1.3 juta isi rumah di Britain kini terpaksa menghadapi peningkatan kos sara hidup tanpa memiliki wang simpanan untuk kegunaan masa hadapan, lapor akhbar The Sun semalam.
Angka tersebut dikeluarkan menerusi audit kekayaan tahunan oleh firma pemikir, Yayasan Resolusi dengan Amanah Keadilan Kewangan.
Selain itu, seramai 400,000 penduduk lain mengatakan bahawa mereka memerlukan bantuan saudara-mara dan rakan bagi membayar bil yang tidak dijangka.
Separuh daripada isi rumah pula didapati mempunyai wang simpanan yang kurang daripada pendapatan sebulan.
Sementara itu, jurang perbezaan yang ketara turut berlaku antara golongan kaya dan miskin.
Golongan paling miskin dikatakan empat kali lebih berkemungkinan tidak mempunyai simpanan.

“Ketidaksamarataan dalam kekayaan penduduk Britain menyebabkan kira-kira 1.3 juta keluarga terutamanya mereka yang berpendapatan rendah menghadapi pandemik Covid-19 tanpa sebarang simpanan.
“Kebanyakan keluarga tersebut tidak dapat menabung semasa sekatan pergerakan dijalankan. Mereka kini menghampiri krisis kos sara hidup terbesar dalam generasi tanpa mempunyai wang simpanan mencukupi,” ahli ekonomi di Yayasan Resolusi, Molly Broome. – Agensi


Pasangan warga emas cedera parah diserang beruang
Oleh KOSMO!

17 Julai 2022, 8:30 pm
TOKYO – Sepasang suami isteri warga emas di Jepun cedera parah di kepala dan lengan selepas diserang seekor beruang coklat yang besar, lapor akhbar Daily Star semalam.
Pasangan warga emas dengan identiti tidak didedahkan itu masing-masing berusia 78 dan 81 tahun.
Ketika kejadian, pasangan tersebut sedang bekerja di sebuah ladang, dekat dengan rumah mereka di bandar Matsumae, Hokkaido apabila serangan haiwan itu bermula.
Menurut polis, beruang tersebut pada awalnya menyerang mangsa wanita sebelum suaminya turut diserang ketika cuba melindunginya.
Penduduk tempatan di kawasan itu telah diberi amaran supaya sentiasa berwaspada ketika pemburu dari sebuah kelab tempatan sedang memburu haiwan tersebut.
Walaupun beruang coklat pada asalnya tidak menyerang manusia, ia boleh menjadi ancaman besar kerana sering menggunakan kekuatannya untuk mengangkat sesuatu dan menyerang mangsa dengan gigitannya dikatakan boleh menghancurkan tengkorak manusia. – Agensi


Penduduk temui ikan gergasi terdampar selepas banjir
Oleh KOSMO!

17 Julai 2022, 6:30 pm
JAKARTA – Sebuah klip video tular di media sosial Indonesia kerana memaparkan sekumpulan penduduk menemui ikan gergasi selepas banjir melanda Garut, dalam wilayah Jawa Barat, lapor laman berita Suara.com.
Video itu dimuat naik dalam akaun Instagram @inforesponarat.
“Sungguh menakjubkan! Seekor ikan terdampar dan ditemui penduduk selepas banjir di Garut,” demikian menurut keterangan pada video berkenaan.
Rakaman itu memaparkan sebilangan lelaki dewasa mengalami kesukaran ketika cuba mengalihkan ikan tersebut.
Walaupun belum mengetahui spesies ikan tersebut, sebilangan netizen mendakwa ia adalah ikan arapaima. Video tersebut mendapat perhatian netizen di ruangan komen.
“Mungkin arapaima,” kata seorang netizen.

“Ikan dari Sungai Amazon ni,” komen netizen lain. – Agensi


Jenazah kembar abang selamat dikebumi
Oleh NOOR HASLIZA NUSI

17 Julai 2022, 8:38 pm
GEORGE TOWN – Jenazah kembar abang, Muhamad Shazwan Hakim Mohd. Abdul Sani, 22, yang terkorban dalam kemalangan melibatkan lebih lima motosikal dan sebuah kereta di Lebuh Raya Tun Dr. Lim Choong Eu, Gelugor di sini pagi tadi selamat dikebumikan sebentar tadi.
Anak sulung daripada empat beradik itu dikebumikan di Tanah Perkuburan Islam Batu Maung kira-kira pukul 5.30 petang tadi.
Upacara pengebumian Muhamad Shazwan Hakim turut dihadiri kira-kira 50 sahabat handal dan sanak-saudara.
Bapanya, Mohd. Abdul Sani, 40-an, ketika ditemui Kosmo! di sini berkata, dia reda dengan pemergian anak sulungnya selepas selang empat bulan anak ketiganya, Muhamad Shazril Haikal, 20, maut dalam kemalangan di Parit Buntar, Perak Mac lalu.
“Saya sememangnya masih terkejut dengan berita kematian anak sulung namun terpaksa reda dengan kehendak Ilahi,” ujarnya.
Dalam kejadian kemalangan itu, seorang lagi adik kembar, Muhamad Shazwan Hakim iaitu Muhamad Shazwan Hafis mengalami kecederaan parah dan kini masih menerima rawatan di Unit Rawatan Rapi (ICU), Hospital Pulau Pinang (HPP).

Turut terkorban di tempat kejadian ialah dua lagi rakan pasangan kembar tersebut iaitu Muhamad Eizreel Muhamad Roszadi, 25, dan Ahmad Haikal Naif Ahmad Nazrul ,19 termasuk seorang lagi penunggang motosikal, Muhammad Harith Zikri Yusnizar, 17, yang meninggal dunia semasa mendapatkan rawatan di Zon Merah, Unit Kecemasan HPP pada pukul 10.45 pagi tadi. KOSMO! ONLINE.


Jenazah bapa muda Muhamad Eizreel selamat dikebumi malam tadi
Oleh KOSMO!

17 Julai 2022, 11:36 pm
GEORGE TOWN – Jenazah rakan pasangan kembar yang terlibat dalam kemalangan melibatkan lebih lima motosikal di Lebuh Raya Tun Dr. Lim Choong Eu, menghala ke pusat bandar ini pagi tadi, Muhammad Eizreel Muhamad Roszadi, 25 selamat dikebumi malam tadi.
Bapa kepada dua cahaya mata iaitu Nur Qisya Eizreel, 8, dan Nur Diyana Mikayla, 4, dikebumikan di Tanah Perkuburan Islam Masjid Al-Huda di Sungai Ara kira-kira pukul 10 malam.
Pasangan kembar tersebut ialah Muhamad Shazwan Hakim, 22, juga maut maut di tempat kejadian dan Muhamad Shazwan Hafis, 22, mengalami cedera parah.
Dianggarkan lebih 150 rakan dan sanak-saudara hadir mengiringi jenazah Muhamad Eizreel yang juga anak sulung daripada dua beradik itu.
Isterinya, Norhanazielah Hanazi, 28, berkata, dia reda dengan pemergian suaminya meskipun dia kini dalam keadaan sarat mengandung sembilan bulan.
“Bertambah sedih apabila melihat anak-anak kecil menangis bila beritahu yang bapa mereka sudah tiada,” katanya ketika ditemui Kosmo! di sini.

Terdahulu, kemalangan yang kira-kira pukul 4.30 pagi itu melibatkan empat maut manakala tiga lagi mengalami kecederaan.
Mangsa lain yang terkorban dalam nahas terbabit ialah Ahmad Haikal Naif Ahmad Nazrul ,19 dan Muhammad Harith Zikri Yusnizar, 17. – KOSMO! ONLINE.


Thailand gesa pesakit Covid-19 patuhi kuarantin 10 hari
Oleh KOSMO!

17 Julai 2022, 5:30 pm
BANGKOK – Pihak berkuasa kesihatan awam Thailand mendesak orang ramai agar mematuhi tempoh kuarantin kendiri selama 10 hari jika disahkan positif Covid-19, lapor laman berita Thaiger semalam.
Jurucakap Kementerian Kesihatan Awam, Dr. Rungrueng Kitphati berkata, orang ramai perlu memakai pelitup muka jika mereka terpaksa meninggalkan rumah seperti ke hospital.
Rungrueng menambah bahawa pesakit juga harus tinggal di bilik yang mempunyai pengudaraan yang baik dan jauh dari orang lain semasa menjalani kuarantin kendiri.
Beliau turut mengesyorkan pesakit agar menggunakan bilik air berasingan. Jika tidak dapat dilakukan, semua permukaan mesti dinyahkuman selepas pesakit menggunakan bilik air.
“Kami mendapati sebilangan pesakit gagal menuruti arahan kuarantin kendiri selama 10 hari dan mereka keluar dari rumah. Mereka berkemungkinan menyebarkan penyakit itu kepada orang lain,” katanya.
Walaupun dunia kelihatan kembali normal, Pertubuhan Kesihatan Sedunia (WHO) memberi amaran bahawa pandemik Covid-19 masih belum berakhir.

Bagaimanapun, penduduk di Thailand dan kebanyakan negara lain dikatakan sudah muak dengan sekatan kesihatan yang dijalankan pihak berkuasa. – Agensi


Tragedi MH17 kekal diingati rakyat Malaysia
Oleh KOSMO!

17 Julai 2022, 5:27 pm
PETALING JAYA – Lapan tahun berlalu, namun nahas tragedi pesawat Malaysia Airlines MH17 yang ditembak jatuh di Ukraine pada 17 Julai 2014 kekal diingati oleh rakyat Malaysia.
Berdasarkan tinjauan Kosmo! di laman Twitter, #MH17 ketika ini menjadi ‘trending’ dengan 7,702 ciapan berikutan hari ini genap lapan tahun kejadian tersebut.
Seorang pengguna Twitter memuat naik ingatannya terhadap salah seorang juruterbang MH17 iaitu Allahyarham Kapten Wan Amran Wan Hussin.
“Saya mungkin tidak mengenalinya tetapi beliau ialah saudara kepada nenek saya dari Kuala Kangsar, Perak. Ketika kejadian, arwah berusia 50 tahun, al-Fatihah untuknya,” kata ciapan tersebut.
Seorang lagi pengguna turut memuat naik ingatannya terhadap semua penumpang dan kru MH17.
“Pada hari ini, lapan tahun telah berlalu. Kita tidak akan lupa kesemua penumpang dan kru, ingatan terhadap mereka tidak akan pernah hilang.

“Doa saya bersama mereka,” katanya dalam hantaran tersebut.
Hari ini merupakan hari memperingati ulang tahun kelapan tragedi pesawat Malaysia Airlines penerbangan MH17 yang ditembak jatuh di Ukraine pada 17 Julai 2014 sekali gus mengorbankan 298 nyawa. – KOSMO! ONLINE.


Wanita tahan sabar kereta diconteng dua kali
Oleh KOSMO!

17 Julai 2022, 5:35 pm
PETALING JAYA – Seorang wanita berdepan ujian apabila keretanya diconteng oleh individu tidak bertanggungjawab sebanyak dua kali, dalam kejadian berasingan pada Januari dan Julai tahun ini.
Menerusi video dikongsikan, wanita itu mendakwa, kejadian pertama adalah pada 23 Januari lalu sewaktu dia dan keluarganya makan bersama-sama di luar.
“Pergi makan dengan keluarga, letak kereta sederet dengan kereta abang dan kakak. Tapi kereta aku saja yang kena, bukan kerja orang gila ini aniaya.
“Tarikh 13 Julai 2022, kali kedua kau buat tempat dan waktu berbeza, terima kasih,” katanya menerusi video yang dimuat naik semalam.
Dalam keterangan video itu juga, wanita itu mengajak individu yang melakukannya supaya berbincang serta tidak melakukan perbuatan tersebut.
“Kalau benci sangat, boleh jumpa berbincang bukan rosakkan harta kenderaan orang mahu cari rezeki. Saya sabar, mungkin ini semua ujian,” luahnya.

Dalam pada itu, pengguna laman sosial turut mendoakan urusan wanita tersebut selain menyarankan supaya melaporkan perkara itu kepada pihak berkuasa.
“Semoga dipermudahkan, apa pun buatlah laporan polis untuk keselamatan,” cadang seorang individu.
“Dulu aku pun pernah kena dan siasat punya siasat, rupanya yang buat itu teman wanita bekas suami. Cerita 10 tahun dululah,” ujar seorang lagi pengguna media sosial. -KOSMO! ONLINE.


Influenza A lebih teruk daripada Covid-19, doktor nasihat ibu bapa berjaga-jaga
Oleh KOSMO!

17 Julai 2022, 5:22 pm
PETALING JAYA – Seorang doktor merayu ibu bapa mengambil langkah berwaspada termasuk tidak membawa anak masing-masing ke tempat sesak susulan kes jangkitan influenza ketika ini.
Dr. Hannani Kamarudin menerusi video dimua naik di media sosial, beliau menceritakan keadaan di kliniknya didatangi kanak-kanak demam dengan suhu 39 hingga 40 darjah Celsius serta influenza A positif.
“Keadaan sekarang sangat-sangat merisaukan dan mungkin akibat raya hari itu (peningkatkan kes influenza). Saya tengok kalau anak-anak kena Covid-19, simptom tidak seteruk influenza.
“Influenza ini teruk betul, bagi ubat demam suhu tidak turun. Panas, kering dan sangat berisiko,” rayunya menerusi video tersebut.
Dalam pada itu, beliau berkata, lebih menyedihkan apabila stok ubat sangat genting di Malaysia.
“Ubat cecair kebanyakan sudah tidak ada stok malah, pembekal besar sekali pun tidak ada stok. Sangat merisaukan jadi, sama-sama jaga anak dan kalau boleh tidak perlu ke tempat ramai orang dahulu.

“Demam sikit terus bagi ubat demam, jelum dan pujuk dia makan, minum air putih dan buat sup. Bagi banyak buah-buahan dan jangan bagi ubat aneh-aneh yang bukan daripada doktor…saya risau,” katanya. -KOSMO! ONLINE.


Abang Viva dah boleh buat CPR, tamat kursus APM
Oleh DIYANATUL ATIQAH ZAKARYA

17 Julai 2022, 6:25 pm
MELAKA – Sukarelawan yang terkenal dengan jolokan ‘Abang Viva’ atau nama sebenarnya, Azwan Omar selesai menjalani Kursus Asas Pertahanan Awam selama tiga hari di Ayer Keroh, di sini, hari ini.
Azwan, 30, ketika ditemui pemberita memberitahu, beliau telah mempelajari pelbagai kemahiran asas penyelamatan termasuk bantuan pernafasan (CPR) dan ikatan tali di saat kecemasan.
“Sekarang ni saya rasa lebih yakin untuk memberikan bantuan awal kepada mangsa bencana terutamanya melibatkan banjir kerana telah belajar ilmu asas penyelamatan.
“Saya sudah tahu bagaimana cara memberikan CPR dan ikatan simpul mati dengan lebih baik, selain menjadi lebih berdisiplin yang mana pengalaman ini tidak dapat di tempat lain,” katanya.
Beliau berkata demikian selepas Majlis Penutup Kursus Asas Pertahanan Awam Siri 2/2022 di Pejabat Angkatan Pertahanan Awam (APM) Melaka, hari ini.
Tambahnya, sebelum ini dia hanya dapat memberikan bantuan memindahkan mangsa banjir ke pusat pemindahan sementara kerana tidak mempunyai keberanian menghadapi situasi lebih getir.

“Dulu kalau nampak orang pengsan, saya memang tak berdaya nak membantu sebab tak tahu bagaimana caranya, lagi pun saya bergerak secara solo.
“Selepas menjalani kursus ini bolehlah saya bergerak dengan pasukan APM dan membantu orang ramai menggunakan ilmu yang telah dikongsikan,” katanya selepas Majlis Penutup Kursus Asas Pertahanan Awam Siri 2/2022.
Terdahulu, kursus tersebut disertai 42 peserta terdiri daripada guru, pelajar tingkatan enam dan orang awam. – KOSMO! ONLINE.


Risiko pekak guna fon telinga dalam jangka masa lama, volum kuat
Oleh KOSMO!

17 Julai 2022, 5:40 pm
PETALING JAYA – Penggunaan gajet seperti ‘earphone’, ‘earbud’ dan ‘headphone’ dalam jangka masa lama dengan volum yang kuat boleh mengundang risiko pekak.
Pegawai perubatan swasta, Dr. Ahmad Samhan berkata, Pertubuhan Kesihatan Sedunia (WHO) pernah melaporkan kira-kira 1.1 bilion penduduk dunia berumur antara 12 tahun sehingga 23 tahun berisiko mengalami masalah pendengaran kerana tahap bunyi tidak selamat daripada peralatan rekreasi seperti alat audio, konsert dan tempat kerja.
“Telinga manusia hanya mampu mendengar sekitar 20 Hz sehingga 20,000 Hz (20kHz) dan jika ia lebih daripada itu, secara perlahan-lahan telinga akan mula hilang daya pendengaran,” ujarnya menerusi perkongsian di media sosial.
Kataya, menjadi trend remaja zaman kini menggunakan gajet tersebut sama ada untuk dengar muzik, bermain permainan video dan menonton filem bahkan, lebih buruk ia digunakan sambil tidur hingga keesokan hari.
Dalam pada itu, Dr. Ahmad Samhan turut berkongsi panduan seperti mengelakkan penggunaan ‘earbud’ kerana ia mempunyai pembesar suara kecil dengan kelantangan besar yang mampu memberikan kesan lebih besar kepada pendengaran berbanding dengan ‘headphone’ yang hanya dipakai di luar telinga.
Katanya lagi, ramai tidak tahu bahawa penggunaan ‘earphone’ dan ‘headphone’ akan menghasilkan gelombang elektromagnetik yang boleh mengganggu fungsi otak.

“Oleh itu, setiap 90 minit penggunaan ‘earphone’, harus rehatkan telinga agar kesihatannya tidak merosot sehingga menjejaskan pendengaran.
“Beri masa rehat untuk telinga perbaiki kerosakan. Telinga kita memerlukan 16 jam untuk memperbaiki kerosakan disebabkan oleh bunyi kuat sepanjang malam,” jelasnya.
Ujarnya lagi, kekalkan penggunaan volum ‘earphone’ pada paras 60 peratus atau kurang daripadanya serta biasakan diri mendengar bunyi dengan volum rendah kerana kekuatan bunyi melebihi 90 desibel hingga 15 minit secara berterusan akan menyebabkan gegendang telinga rosak teruk.
“Selain itu, bagi yang gemar memakai ‘earphone’ 24 jam sehari siang dan malam, tabiat sebegini harus dibuang. Telinga adalah salah satu anggota badan kita juga dan memerlukan rehat mencukupi untuk berfungsi dengan baik,” katanya. -KOSMO! ONLINE.


Randy Pangalila rindu ‘beraksi’ di Malaysia
Oleh SAIRUL ZAMRI MISRANI

17 Julai 2022, 6:00 pm
AKTOR terkenal Indonesia, Randy Pangalila mengakui rindu untuk kembali berlakon di Malaysia yang sudah dianggap sebagai rumah keduanya sejak bergelar anak seni.
“Sejujurnya saya cukup merindui untuk berlakon di Malaysia, malah sudah ada perbincangan untuk menghasilkan beberapa projek di sana seperti Gantung The Series musim kedua.
“Cuma, semuanya terpaksa ditangguhkan kerana pandemik Covid-19 yang melanda di seluruh dunia.
“Dalam keadaan yang semakin pulih ini, saya harap apa yang tergendala akan dapat diteruskan seperti direncana kelak,” katanya.
Menurut Randy, berpeluang berlakon di Malaysia juga satu pengalaman yang berharga dan menyeronokkan, sehingga melonjakkan namanya dalam kalangan peminat di sini.
Dalam pada itu, mengulas mengenai pembabitannya dalam filem terbaharunya, Perjalanan Pertama, Randy, 32, memberitahu, itu adalah satu penghargaan buat dirinya apabila dapat bergandingan dengan pelakon hebat Malaysia seperti Datuk Ahmad Tamimi Sirergar.

Ujarnya pemilik nama lengkap Randy Dionisius Pangalila itu, biarpun peranannya dalam filem berkenaan tidak besar, tetapi dia tertarik menerima tawaran berkenaan bersandarkan mesej yang ingin disampaikan menerusi filem arahan sutradara Arief Malinmudo tersebut.
“Sebaik membaca skrip filem ini, saya lantas tertarik dengan mesej kekeluargaan yang disampaikan, berkisar tentang hubungan antara datuk dan cucu yang jarang dipertontonkan.
“Soal filem ini berbajet besar atau tidak, watak kecil atau sebaliknya, tidak penting, apa yang lebih utama mesej dalam penceritaannya itu,” ujarnya yang memegang watak sebagai Mukhtar.
Selain Randy dan Ahmad Tamimi, filem Perjalanan Pertama turut dibintangi beberapa pelakon lain seperti Muzakki Ramdhan, Adinda Thomas dan Gilang Dirga.
Diterbitkan menerusi usahasama syarikat D’Ayu Pictures (Malaysia) dan Mahakarya Pictures (Indonesia), Perjalanan Pertama sudah pun menemui penonton di Indonesia bermula 14 Julai lalu, seterusnya bakal menemui penonton di pawagam seluruh negara pada 18 Ogos ini.


Memang nak kahwin lagi, tapi sabarlah – Siti Saleha
Oleh SAIRUL ZAMRI MISRANI

17 Julai 2022, 5:33 pm
KUALA LUMPUR –  “Siapa yang tak nak kahwin. Mestilah saya pun nak tapi bukanlah sekarang, kena ambil masa.”
Itu respons pelakon jelita, Siti Saleha berhubung perancangan untuk kembali berumah tangga selepas bercerai pada awal tahun ini
Tidak trauma dengan keruntuhan mahligai yang dibina pada 2017, Siti Saleha, 32, secara jujurnya sama seperti wanita lain yang mendambakan kebahagiaan hidup berpasangan dalam perkahwinan.
“Sejujurnya, saya sendiri memang nak kahwin lagi tetapi kena perlahan-lahan memilih (pasangan). Sabarlah.
“Kalau jadi nanti (kahwin), saya cuma mahukan lelaki yang simple (ringkas). Paling penting boleh terima diri saya dan apa yang saya lakukan kini. Doakan saya,” katanya.
Pemilik nama lengkap Siti Saleha Mohd. Baharum itu berkata demikian ketika ditemui ketika majlis memperkenalkan barisan juri dan peserta program Muzikal Lawak Superstars 3 (MLS3) di sini baru-baru ini.

Dalam perkembangan lain, pelakon drama 7 Hari Mencintaiku itu dilantik menjadi juri tetap bergandingan bersama Datuk Awie yang akan mula bersiaran pada 22 Julai ini.
“Pada mulanya, saya risau nak terima tawaran sebagai juri maklumlah saya bukan pelawak, ramai lagi yang layak.
“Tetapi ini cabaran, tidak salah saya mencuba. Lagipun, secara peribadi saya sukakan komedi, mudah terhibur dan suka ketawa,” katanya teruja.
Ditebak mengenai hubungannya dengan bekas suami, Saleha enggan mengulas lanjut,  namun mengakui mereka bersikap profesional antara satu sama lain.
Siti Saleha sah bercerai talak satu dengan suaminya Ahmad Lutfi Azhar dalam satu prosiding di Mahkamah Rendah Syariah Klang, Selangor pada 17 Januari lalu.
Pada 13 Oktober 2021, wanita itu mengesahkan memfailkan perceraian terhadap Ahmad Lutfi, 36, selepas dibenarkan mahkamah. – KOSMO! ONLINE
Berita keretakan rumah tangga mereka mengejutkan ramai pihak kerana Siti Saleha tidak pernah berkongsi masalah peribadi secara terbuka dalam media sosial atau bersama media.Pasangan itu bernikah pada 28 Julai 2017 dan mereka tidak dikurniakan anak.


Lelaki positif dadah salahkan layanan mesra wanita di pusat hiburan
Oleh AMRAN MULUP

17 Julai 2022, 5:28 pm
MELAKA – Seorang lelaki memberi alasan kononnya tindakan ‘bermesra’ seorang wanita menjadi punca dia positif dadah jenis methamphetamine dalam satu serbuan di sebuah pusat hiburan di sini, awal pagi tadi.
Dalam serbuan bermula pukul 12.30 malam itu, lelaki berusia 25 tahun terbabit antara tujuh yang dicekup dalam Operasi Bersepadu Khas Maksiat Kontinjen Melaka diketuai Ketua Jabatan Siasatan Jenayah (JSJ) Melaka, Asisten Komisioner Lim Meng Seah.
Hasil soal siasat di lokasi, lelaki berkenaan memberitahu pihak polis bahawa dia berada di bawah pengaruh dadah disebabkan layanan mesra wanita di pusat hiburan tersebut.
Ketua Polis Melaka, Datuk Zainol Samah dalam satu kenyataan akhbar hari ini berkata, pemuda tersebut bagaimanapun telah ditahan bersama-sama dua lagi lelaki dan dibawa ke Ibu Pejabat Polis Daerah Melaka Tengah.
“Dalam operasi itu, pasukan polis menahan turun menahan dua lelaki masing-masing berusia 25 dan 50 selepas dikesan positif dadah dan seorang penjaga pusat hiburan berusia 42 tahun.
“Selain itu, empat wanita warga asing berusia antara 31 hingga 38 tahun juga ditahan kerana melakukan kesalahan menyalahguna pas lawatan sosial serta permit,” katanya.

Mengulas lanjut beliau berkata, dalam operasi berakhir pukul 3.30 pagi itu, polis telah memeriksa seramai 312 pelanggan membabitkan 195 lelaki warga tempatan, 112 wanita tempatan serta lima wanita warga asing.
“Sepanjang Januari hingga Jun tahun ini, kita juga telah melakukan 56 serbuan dan berjaya menangkap 195 individu.
“Sebanyak 42 orang berjaya dituduh di mahkamah manakala 13 lagi masih dalam peringkat siasatan bagi tujuan pertuduhan,” katanya.
Jelasnya, dua lelaki yang dicekup positif dadah dalam operasi awal pagi tadi akan disiasat nengikut Seksyen 15(1)(A) Akta Dadah Berbahaya 1952, manakala penjaga premis dan wanita ditahan mengikut Seksyen 55B (1) Akta Imigresen 1959/63. – KOSMO! ONLINE


Pesawat kargo terhempas disahkan bawa bekalan senjata, 8 kru terkorban
Oleh KOSMO!

17 Julai 2022, 6:02 pm
ATHENS, GREECE – Kesemua lapan kru pesawat kargo yang terhempas berhampiran bandar Kavala di Greece disahkan meninggal dunia, kata Menteri Pertahanan Serbia hari ini.
Pesawat Antonov An-12 yang dikendalikan Ukraine itu dilaporkan membawa periuk api dan sekitar 11 tan senjata ke Bangladesh ketika ia terhempas malam semalam, kata menteri bagi kementerian berkenaan, Nebojsa Stefanovic.
Beberapa video yang dikongsikan saksi di media sosial menunjukkan pesawat berkenaan dipenuhi ‘bebola api gergasi’ ketika ia terhempas ke tanah.
“Saya menjangkakan bahawa kru-kru pesawat itu merupakan rakyat Ukraine namun tidak mempunyai maklumat lanjut mengenainya. Mereka bukan penduduk Serbia,” ujar Stefanovic dalam satu sidang akhbar.
Pesawat tersebut telah berlepas dari lapangan terbang Nis di Serbia kira-kira pukul 8.40 malam (waktu tempatan) semalam, dengan membawa muatan senjata milik sebuah syarikat swasta dari Serbia, Valir.
Ekoran itu, pihak berkuasa Greece menggunakan dron untuk memantau keadaan pesawat terbabit berikutan kebimbangan mengenai bahaya kandungan muatannya.

Pasukan tentera, pakar-pakar letupan dan Suruhanjaya Tenaga Atom Greece pula hanya akan menghampiri lokasi pesawat tersebut selepas ia disahkan selamat.
Pegawai jabatan bomba, Marios Apostolidis berkata, anggota daripada perkhidmatan bomba dengan peralatan khas menghampiri lokasi nahas serta menilai keadaan serpihan badan pesawat.
“Apabila kawasan itu disahkan selamat, pasukan mencari dan menyelamat memulakan operasi mereka,” katanya. – AFP


Kereta tersalah laluan, guna jejantas motosikal
Oleh KOSMO!

17 Julai 2022, 4:03 pm
PETALING JAYA – Pemandu sebuah kereta jenis Perodua Bezza dikatakan tersalah laluan apabila memasuki jejantas motosikal dalam kejadian difahamkan berlaku di Sungai Petani, Kedah.
Video kereta tersebut yang sedang melalui jejantas dimuat naik seorang pengguna media sosial serta mendapat pelbagai maklum balas daripada orang ramai.
Di dalam video itu, kereta tersebut gagal melepasi selekoh jejantas dan pemandu cuba untuk mengundur kenderaannya ke belakang turun dari situ.
Seorang pengguna media sosial memberikan maklum balas, berkemungkinan pemandu tersebut ‘terlupa’ dia memandu kereta ketika hari kejadian.
“Dia lupa hari ini bawa kereta, selalu bawa motosikal,” ujar Mohd. Fauzi.
“Biasa bawa motosikal, hari ini lupa bawa kereta. Mahu jimat tol,” kata Saiful Nizam berseloroh. -KOSMO! ONLINE.


Pusat karaoke terbakar lagi
Oleh MOHD. RAFIE AZIMI

17 Julai 2022, 4:18 pm
ALOR SETAR – Sebuah pusat karaoke yang pernah terbakar sehingga mengorbankan tiga nyawa di Jalan Putra, Mergong di sini kira-kira tiga bulan lalu sekali lagi mengalami insiden tersebut pada pagi tadi.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Penguasa Kanan Bomba I, Mohamadul Ehsan Mohd Zain berkata, kebakaran kali ini bagaimanapun tidak melibatkan sebarang kematian atau kecederaan.
Menurutnya, pihaknya menerima laporan mengenai kejadian itu menerusi talian kecemasan 999 kira-kira pukul 10.18 pagi tadi.
“Sebaik menerima laporan, sebanyak 25 pegawai dan anggota dikejarkan ke lokasi bersama beberapa jentera. Api berjaya dipadamkan tidak lama kemudian dan kemusnahan dianggarkan sebanyak 70 peratus.
“Pemeriksaan awal dijalankan mendapati tiada mangsa yang terperangkap di dalam premis tersebut,” katanya di sini hari ini.
Kata beliau, punca kejadian masih disiasat. – KOSMO! ONLINE


Kumpulan pertama jemaah haji tiba esok
Oleh EDDY AQMAL MOHAMED HAMIDI

17 Julai 2022, 3:09 pm
PUTRAJAYA – Seramai 14,305 jemaah haji negara akan memulakan perjalanan pulang ke tanah air secara berperingkat dengan penerbangan pertama dijangka tiba di Lapangan Terbang Antarabangsa Kuala Lumpur (KLIA), Sepang kira-kira pukul 9 pagi esok.
Kepulangan rombongan jemaah haji bagi Musim Haji 1443H/2022M pertama negara itu juga bakal disambut dalam Majlis Sambutan Ketibaan Jemaah Haji Penerbangan Pertama (KT01) anjuran Lembaga Tabung Haji (TH) di KLIA.
Majlis sambutan itu adalah yang pertama kalinya diadakan selepas dua tahun susulan penangguhan penghantaran jemaah Malaysia ke Tanah Suci Mekah berikutan penularan virus Covid-19 yang mengakibatkan pintu sempadan Arab Saudi ditutup.
Tambah menarik, Lapangan Terbang Antarabangsa King Abdulaziz (KAIA) turut membenarkan jemaah haji yang hendak pulang ke negara masing-masing untuk membawa air zamzam menaiki penerbangan.
Pengurusan lapangan terbang itu seperti yang dilaporkan akhbar Saudi Gazette pada 10 Julai lalu berkata, setiap jemaah bagaimanapun hanya dibenarkan untuk membeli botol air zamzam 5 liter di mana-mana ruang jualan dalam bangunan KAIA.
Terdahulu, Menteri di Jabatan Perdana Menteri (Hal Ehwal Agama) Datuk Idris Ahmad pada 14 Julai lalu berkata, seramai 14,305 jemaah negara telah mengerjakan ibadah haji di Tanah Suci Mekah tahun ini yang terdiri daripada 85 peratus di bawah pakej muassasah dan 15 peratus lagi pakej Pengelola Jemaah Haji (PJH) yang berlesen di bawah TH. – KOSMO! ONLINE


Sambutan Maal Hijrah peringkat kebangsaan 29 Julai ini
Oleh AMREE AHMAD

17 Julai 2022, 3:27 pm
PUTRAJAYA – Program sambutan rasmi Maal Hijrah Peringkat Kebangsaan 2022/1444 akan berlangsung pada sebelah malam 29 Julai depan dan bukan keesokan paginya iaitu pada 30 Julai.
Menurut sumber Jabatan Kemajuan Islam Malaysia (Jakim), tradisi yang sudah dilaksanakan beberapa tahun lalu itu mengambil kira tarikh takwim Islam bermula sejurusnya azan Maghrib.
“Sambutan ini pada lewat petang 29 Julai kerana tarikh baharu kalendar Hijrah mula lepas azan Maghrib, bukannya ikut kalendar Masihi pukul 12 tengah malam,” katanya ketika dihubungi hari ini.
Terdahulu, tular poster diterbitkan oleh Sekretariat Sambutan Bulan Kemerdekaan mengenai pelancaran Bulan Kebangsaan 2022 di Dataran Putra di sini pada pukul 8 pagi, 30 Julai kelak.
Program yang akan dirasmikan oleh Perdana Menteri, Datuk Seri Ismail Sabri Yaakob itu turut melibatkan pelancaran kempen Kibar Jalur Gemilang dengan dijangka berakhir kira-kira pukul 10 pagi.
Paparan poster itu mencetuskan tanda tanya dalam kalangan pengguna media sosial sama ada program peringkat nasional ini akan bertembung dengan sambutan Maal Hijrah pada tarikh yang sama.

Mengulas lanjut, sumber Jakim memaklumkan bahawa lokasi sambutan Maal Hijrah belum lagi dimuktamadkan namun pengisiannya akan disiarkan secara langsung menerusi TV1 RTM.
“Kelazimannya akan ada program forum yang dibarisi panel tertentu bermula pukul 6 petang sebelum diikuti bacaan doa akhir tahun, azan Maghrib dan doa awal tahun,” jelas beliau lagi.
Penganugerahan Tokoh Maal Hijrah ujarnya, kemungkinan disampaikan awal sebelum waktu Maghrib tetapi setakat ini belum dipastikan siapakah yang akan menyampaikan anugerah tersebut. – KOSMO! ONLINE


Empat juta rakyat Indonesia tidak subur
Oleh KOSMO!

17 Julai 2022, 4:00 pm
JAKARTA – Presiden Pengarah Morula IVF Indonesia, Dr. Ivan Rizal Sini mendedahkan bahawa sekitar 10 peratus daripada 40 juta populasi yang inginkan cahaya mata di Indonesia mengalami masalah ketidaksuburan atau sukar hamil, lapor laman berita Kompas kelmarin.
“Di Indonesia, daripada populasi berpotensi melahirkan anak yang mencapai 40 juta, ada sekitar empat juta mengalami masalah tidak subur.
“Bagaimanapun, dengan bantuan teknologi moden, berbagai masalah ketidaksuburan ini adalah lebih mudah untuk diatasi dengan syarat, setiap pasangan rajin melakukan pemeriksaan kesihatan,” ujar Rizal.
Terdapat banyak punca yang menyebabkan ketidaksuburan seseorang individu baik lelaki mahupun wanita.
“Punca wanita tidak subur boleh disebabkan oleh saluran falopian yang tersumbat atau ketumbuhan yang berada di dalam rahim.
“Sementara itu, bagi lelaki pula, ia didorong kuantiti sel sperma yang rendah dan gaya hidup tidak sihat seperti merokok dan tabiat minum minuman keras,” katanya.

Ivan memaklumkan bahawa Morula IVF Indonesia membantu golongan berusia mendapatkan zuriat menerusi kaedah persenyawaan tabung uji dikenali sebagai invitro atau IVF.
Menurutnya, Morula IVF telah membantu 90,000 pasangan di Indonesia dengan tahap kehamilan tertinggi hingga 72 peratus.
– Agensi


Peniaga rugi lebih RM1 juta ditipu ‘pegawai LHDN’
Oleh KHAIRUL MOHD. ALI

17 Julai 2022, 3:40 pm
JOHOR BAHRU – Seorang peniaga wanita mengalami kerugian lebih RM1 juta selepas terperdaya dengan sindiket Macau Scam yang menggunakan modus operandi dengan menyamar sebagai pegawai Lembaga Hasil Dalam Negeri (LHDN), Mei lalu.
Ketua Polis Johor, Datuk Kamarul Zaman Mamat berkata, pihaknya menerima aduan daripada mangsa yang berusia 50 tahun itu, semalam.
Menurut beliau, ‘pegawai LHDN’ menghubungi mangsa pada Mei lalu dan menakutkan mangsa dengan memberitahu wanita itu mempunyai tunggakan cukai atas nama syarikat milik mangsa.
“Mangsa yang terpedaya dengan kata-kata suspek telah mengikut arahan dengan membuat pembayaran melalui 23 transaksi berbeza menerusi mesin deposit tunai berjumlah RM900,000 ke dalam 16 akaun berbeza.
“Mangsa kemudian turut menyerahkan akses perbankan dalam talian akaun bank berkenaan kepada suspek.
“Kemudian pada 16 Julai lalu, pengadu telah membuat semakan akaun bank miliknya dan mendapati, tujuh transaksi berjumlah RM122,300 telah dipindahkan tanpa pengetahuannya kepada beberapa pihak yang tidak kenali,” katanya dalam satu kenyataan, di sini hari ini.

Tambah Kamarul Zaman, mangsa hanya mengesyaki ditipu pada 16 Julai lalu sebelum membuat laporan polis dan memaklumkan kerugian keseluruhan berjumlah RM1,022,300.
“Kes disiasat di bawah Seksyen 420 Kanun Keseksaan iaitu menipu dimana siasatan juga meliputi penglibatan ‘keldai akaun’ sekiranya terlibat serta tindakan akan diambil terhadap pemilik akaun terbabit.
“Polis menasihati orang ramai agar lebih berhati-hati dan tidak mudah percaya panggilan melalui telefon yang mendakwa diri mereka sebagai pihak berkuasa,” ujarnya.
Sehubungan itu, orang ramai boleh menggunakan perkhidmatan disediakan Jabatan Siasatan Jenayah Komersial (JSJK) iaitu CCID Scam Response Centre, CCID Infoline dan Semak Mule dan juga Facebook rasmi JSJK Polis Diraja Malaysia (PDRM) bagi mendapatkan maklumat jenayah komersial. – KOSMO! ONLINE